
Nusquam  cognitionis  rectioris  productorum  pathicorum  et  geneseos  eorum  efli- 
cacitas  in  actionum  therapeuticarum  perfectionem  et  administrationem  magis 
perspicua  est,  quam  in  partibus,  quibus  morbus  mechanica  functionum  impedi- 
menta, artis  auxilium  desiderantia,  intulit.  Haec  ad  morbosas  articulorum  con- 
ditiones, quas  describendas  mihi  desumsi,  jure  plenissimo  referenda  sunt,  eo  magis, 
quod  hic  de  conditionibus  agitur,  quae  apud  vivos  homines  generatim  satis  per- 
fecte explorari  et  explorationis  eventus  cum  iis,  quae  anatomia  pathologica  docet, 
conciliari  queunt.  Huc  accedit,  quod  partium  dictarum  mechanismum  probe  no- 
vimus legesque  stabiles  satis  cognitas  ad  eum  applicare  possumus.  Quae  quidem 
cum  perturbationum  illius  mechanismi  genesi  intimum  alunt  commercium  geneseos- 
que  analysis  et  morbi  productum  leges  praecipiunt,  quas  therapiam  sequi  oportet. 

Qui  hanc  viam  non  ingrediuntur,  tam  perversae  agendi  rationi  quam  igno- 
rantiae indulgent.  — Exemplo  sint  contracturae  articuli  coxae;  nam  usque  ad 
novissimi  decennii  initium  luxatio  spontanea,  quam  schola  Rustiana  in  omnibus 
fere  degeneratae  articulationis  coxae  casibus  vindicandam  existimavit,  aut  nihil 
fieri  jussit,  aut,  quod  pejus  erat,  perversissimas  curandi  methodos  evocavit. 
Diffiteri  quidem  non  licet,  in  hac  chirurgiae  parte,  praesertim  si  physiologiam 
spectas  pathologicam,  plura  nondum  esse  diremta,  attamen  rerum  hactenus  cogni- 
tarum basi,  praecipue  ex  quo  B.  Langenbeck,  chloroformio  adjutus,  novam 
methodum  aeque  prudenter  atque  audacter  administrare  coeperat,  therapia  super- 
structa est,  cujus  eventus  artis  medicae  triumphum  constituunt. 

Quoad  angusti  dissertationis  cancelli  patiuntur,  quaenam  de  contracturis  et 
ancylosibus  nobis  innotuerint  et  quibus  principiis  earum  curatio  adaptari  debeat, 
pro  viribus  explanare  conabor.  Praeceptor  illustrissimus  fautorque  benevolentis- 
simus, Prof.  B.  Langenbeck,  veniam  mihi  dedit,  omnibus  iis,  quae  novissimos 
per  annos  in  clinico  chirurgico  Universitatis  regiae,  in  quo  per  menses  XV  mi- 
ministri  functus  sum  munere,  observata  sunt,  pro  mea  parte  utendi,  quibus  adjutus 
therapiae  additamentum  subjiciam,  quod  summam  chirurgorum  attentionem  mereri 
videtur.  Ast,  ne  tanto  operi  perficiendo  impar  sim,  probe  metuo,  imo  nescio, 
utrum  Langenbeckii  fiduciae,  qua  hancce  materiem  exponendam  mihi  commisit, 
satisfacturus  sim;  meditentur  autem  Lectores  velim , coeptum  opus  rite  peragendi 
difficultates  eo  augeri,  quod  istae  studiorum  meorum  primitiae  sint.  Non  solum 
autem  111.  Langenbeck  summas  debeo  gratias,  verum  etiam  viris  eruditissimis 
Dr.  Wagner  et  Dr.  Busch,  quippe  qui  morbi  historias,  quas  in  promtu  habue- 
runt, benevole  mecum  communicaverint,  nec  non  experientissimo  Dr.  Gu rlt,  qui 
disquisitionum  suarum  egregiarum  circa  morborum  articularium  anatomiam  patho- 
logicam, tunc  temporis  nondum  evulgatarum,  notitiam  humanissime  mihi  sup- 
peditavit. 


Analecta  ad  contracturarum  et  ancylosium  anatomiam  pathologicam. 


lYlutatio  anatomica  simplicissima  articuli  rigidi,  abnormem  positionem  tenentis,  in 
decurtatione  et  retractione  musculorum  praevalentium  cernitur,  qui,  si  malum  re- 
cens est,  praeter  pallorem  anomalum  nihil  offerunt  pathologici,  quod  notatu 
dignum  sit.  Morbo  demum  longius  protracto,  texturae  mutationum  graviorum 
series  exoritur,  quarum  causa  turbatis  nutritionis  rationibus,  diuturniore  situ 
anomalo  inductis,  imputanda  est.  Improbabile  non  est,  circulationis  sanguinis 
mechanicam  alienationem,  quam  contracturae  efficiunt,  hac  in  re  non  mediocres 
partes  agere.  Haud  infimum  locum  gravis  atrophia  tenet,  quae  omnibus  in  casi- 
bus observatur,  eaque  complicata,  ita  ut  adeps  solidus  musculorum  consumtorum 
loco  in  sarcolemmate  deponatur,  aut  subtiliter  distributus  inter  fibrillas  primitivas 
appareat;  musculus  hoc  in  casu  pallet,  ac  ubi  adipis  depositio  locum  habet, 
flavescens,  maculatus,  striatus  invenitur.  Alias  vaginarum  telae  conjunctivae 
hypertrophia  praevalet  fibrosamque  degenerationem  sistit,  quae  tamen  cum  adi- 
posa magis  ininusve  consociatur.  Completa  vero  degeneratio  adiposa,  quam 
Bardeleben  egregie  descripsit,  in  ipsis  casibus  inveteratis  haud  crebro  occur- 
rere videtur.  B.  Langenbeck  ')  in  talipede  per  46  annos  protracto  fibrarum 
muscularium  normalium  nuineruin  majorem,  quam  adiposae  et  fibrosae  degene- 
rationi obnoxiarum  deprehendit.  Disquisitiones  anatomico  - pathologicae  circa  de- 
generationis gradum  hucusque  tantum  solitariae  exstant,  itaque  nihil  dirimere 
possunt. 

Plus  lucis  physiologia  pathologica  huic  rei  affundit;  restitutio  mobilitatis 
musculorum  diu  contractorum  in  talipede  inveterato  contracturisque  articuli  genu 
et  coxae,  facultas,  articulorum  vere  immobilium  musculos  arbitria  contractione 


')  Commentatio  de  ankylos.  et  contract.  genu  n.  m.  sanandis.  §.  7. 

tendendi,  id  quod  evidentissime  observavimus,  chloroformii  efficacitas,  res  in 
facto  positae  sunt,  quarum  mentionem  lectores  excusent  velim , quippe  de  quibus 
infra  uberius  locuturus  sim. 

Cui  musculorum  degenerationi  contracturas  excipienti  multae  mutationes 
internarum  articuli  partium  adjunguntur,  quae,  primariae  aegrotationis  expertes, 
apparatus  muscularis  rigiditate  ab  actionibus  suis  prohibentur;  inprimis  perspicuae 
sunt  mutationes  partium  gravissimae  pressioni  obnoxiarum.  Teissier  ')  Lugdu- 
nensis primus  fuit,  qui  pathologicis  observationibus  indubitatis  mutationum  illarum 
praesentiam  miramque  naturam  demonstravit.  Quas  ut  breviter  complectamur, 
haec  adnotemus:  membrana  synovialis  semper  sanguine  est  infarcta;  synoviae 
normalis  loco  serum  tenue,  rubellum,  articuli  cavitatem  implet,  cujus  vel  exigua 
est  quantitas,  aut  majorem  hydrarthri  gradum  imitatur;  partes  ambientes  molles 
similia  exsudata  offerunt.  Hisce  ingens  membranae  capsularis  crassities  explicatur, 
quippe  quae  modo  exsudatorum  organisatione  effici  queat.  Gravissimae  cartila- 
ginum mutationes  sunt:  tota  earum  superficies  plerumque  aspera,  splendoris  ex- 
pers; praeter  infarctionein  universalem  passim  ecchymoses  verusque  substantiae 
defectus  per  ulcerationem  in  faciei  articularis  partibus  sibi  oppositis  mutuaeque 
pressioni  obnoxiis  locum  habent.  B.  Langenbeck  ejusmodi  in  casibus  univer- 
salem cartilaginum  atrophiam  observavit.  Destructa  cartilaginum  substantia  in  locis 
sibi  oppositis  etiam  ancyloses  vere  fibrosas  posse  oriri  et  a Teissier  observatas 
esse,  mirari  non  oportet,  nam  clinicae  etiam  observationes  hujus  rei  veritatem 
argumentantur.  Ad  illustrandas  hasce  res  in  facto  positas,  non  opus  est  inter- 
pretationibus artificialibus  a Petit  et  Guerin  editis,  quippe  quorum  ille  hypo- 
theticis, hic  falsis  praemissis  innitatur.  Processum  invenimus  inflammatorium, 
omnia  stadia  exitusque  exhibentem;  nonne  sanguinis  circuitus  abnormi  quiete 
haesitans  primi  stadii  introitum  causari  poterit,  cui  deinde  reliqua  legitimo  ordine 
succedunt  ? 

Hae  quidem  sunt  mutationes,  quarum  genesin  mera  contractura  constituit; 
gradum  nunc  faciamus  ad  eas,  quas  morbi  articulorum  et  partium  ambientium 
inflammatorii,  frequentissima  contracturae  momenta  aetiologica  et  complicationes, 
producere  solent. 

Ancylosium  ergo  ingredimur  aream.  Magna  formarum  et  combinationum 
varietas  nobis  offertur,  ad  quam  rite  disponendam  anomaliarum  extra  — et  intra- 
capsularium contemplatione  opus  est.  Raro  effigies  pathologica  simplex  est,  ut 


‘)  Gazette  medicale  de  Paris,  deux.  Serie.  Tom.  IX.  N.  39  el  40. 

plurimum  utraque  mutationum  series  consociatur.  Ancylosis  sic  dicta  extracap- 
sularis seu  spuria,  membro  intlexo,  praeter  contracturam  musculorum  causam 
agnoscit  organisationem  exsudati,  in  partes  articulum  ambientes  effusi.  Quo  ma- 
jor articulus,  quo  uberiora  vasa  atque  tela  conjunctiva  capsulam  circumdans,  eo 
magis  ille  ad  inflammationes  opportunus,  eoque  graviores  et  effectu  suo  potentiores 
sunt  mutationes,  quae  exitu  inducuntur.  Prae  omnibus  genu  et  coxae  articulus 
attentione  digni  sunt,  quorum  singulari  contemplationi  hic  acquiescere  placet. 

Quod  ad  genu  articulationem  attinet,  magna  telae  conjunctivae  copia,  in  fossa 
poplitaea  accumulata,  fascia  lata  et  parietis  capsularis  posterioris  munimentum  in- 
signe, quod  ligamentum  posticum  vocatur,  partes  exhibent,  in  quibus  exsudata 
inflammatoria  organisationis  processu  in  telam  fibrosam  solidam  mutantur.  Fasciae 
quoque  musculorum  tela  partirn  fibrosa  partim  adiposa  (Tissue  lardacee  Gallis 
dicta)  crassescunt  et  inter  se  et  cum  finitimis  partibus  coalescunt.  In  casu  quo- 
dam, quem  exploravimus,  musculos  nullo  pacto  diducere  potuimus.  Yasa  majora 
atque  nervi,  quorum  vaginae  admodum  crassescunt,  in  tela  conjunctiva  luxuriante 
adipe  ditissima  fossae  poplitaeae  resident.  Maxime  exquisitae  genu  ancyloses 
extracapsulares  cum  contracturis  eae  sunt,  ubi  processus  necrotici  partis  inferio- 
ris diaphyseos  et  epiphyseos  femoris  primitivam  aegrotationem  sistunt.  Quae 
femoris  necroses,  momenta  genetica  gravissima  exhibentes,  quod  ad  contractu- 
rarum et  ancylosium  naturam  eatenus  graviores  sunt,  quatenus  in  therapia 
complicationes  haud  vilipendendas  constituunt,  itaque  multum  attentionis  deside- 
rant. Plures  hujus  generis  casus1)  Gurlt  descripsit,  unum  notatu  dignissimum 
Bonnet2).  Modo  major  diaphyseos  femoris  pars  usque  ad  epiphysin,  modo  tota 
epiphysis,  modo  condylorum  alteruter  tantum  aegrotat.  Saepe  abscessus  in  ossea 
epiphysi  aut  cavitates  sequestrales  cum  ipsa  articulatione  ineunt  communicatio- 
nem; inde  articuli  inflammatio  et  vera  ancylosis  consecutive  potest  exoriri.  In 
casu  a Bonnet  descripto  necrosis  inferiorem  diaphyseos  femoris  partem  tenuit, 
ex  qua  emerserat  contractura.  Facta  sectione  articulus  diductis  omnibus  flexo- 
ribus extendi  non  potuit;  articuli  cavitas  antice  aperta  omnino  sana  apparuit; 
extensionis  impedimenta  in  tela  fibrosa  solida  abnormi  cernebantur,  restibus  os- 
seis intermixta,  quae  totam  per  fossam  poplitaeam  inde  a femoris  necrosi  ad 
tibiam  porrigebatur. 

Ponticuli  ossei  modo  memorati  haud  raro  occurrunt,  maxime  exquisiti  appa- 


')  Gurlt:  Beitrage  zur  vergleichenden  Anatomie  der  Gelenkkrankheiten.  1853  p.  541.  sqq. 
!)  Maladies  des  articulations.  II.  130 

rent  in  praeparato  quodam  Musei  clinices  universitatis  a Fiihrer  descripto  ‘), 
cujus  femur  et  tibia,  genu  in  acutum  angulum  flexo,  nonnisi  duobus  conis  utrin- 
que  adscendentibus,  e tela  ossea  spongiosa  sanguine  opulenta  formatis,  conjun- 
guntur. Talis  osteogenesis  perfectam  circa  articuli  fines  vaginam  inducere  potest 
(ancylose  par  invagination  osseuse  Gallis  dicta).  Nullum  inveni  casum  litteris 
mandatum,  in  quo  genu  articulatio  tale  quid  obtulerit. 

Priusquam  ad  veram  progrediamur  ancylosin,  contracturas  in3)  chronica  in- 
flammatione arthritica  articulationis  genu  breviter  considerari  necesse  est.  Spe- 
cifica hujus  processus  indoles  quaestionem  dirimit,  cur,  etsi  morbus  diu  perstite- 
rit et  facies  articulares  haud  mediocriter  mutentur,  nunquam  vera  ancylosis  oriatur. 
Deficit  nempe  conditio  cardinalis,  affectio  cariosa  facierum  articularium  cartilagine 
privatarum.  Substantiae  quidem  cartilaginum  defectus  hic  existit,  quemadmodum 
autem  in  aliis  articulorum  inflammationibus  ex  oppositis  locis  ulceratis,  cartilagine 
destitutis,  granulationes  luxuriantes  succrescunt,  ita  eburnatio  ossis  nudati  hic 
reperitur,  facies  dura  polita  satis  nota,  ut  plurimum  sulcata,  sicut  cartilago  fibrose 
degenerata  aliis  in  partibus  conservata.  Huc,  exquisitis  processibus,  in  variis 
facierum  articularium  partibus  osteophyta  accedunt,  quae  praeter  musculorum 
contracturam  aut  motus  plane  impediunt , aut  inter  crepitationem  modo  intensam 
fieri  patiuntur.  Maxime  intensa  osteophyta  in  facierum  articularium  marginibus 
deprehenduntur,  quos  stalactitae  instar  cingere  possunt.  Praeterea  his  in  con- 
tracturis, exceptis  ponticulis  osseis,  omnes  mutationes  extracapsulares  supra  de- 
scriptae inveniuntur.  Vera  ancylosis,  qualis  nunc  intelligitur,  conjunctioni  facie- 
rum  articularium  fibrosae  aut  osseae  innixa,  ulcerativum  substantiae  cartilagineae 
defectum  necessario  supponit;  quae  tamen  ulcerationes  ancylosin  inducant  necesse 
non  est,  inprimis  si  facierum  articularium  loca  sibi  haud  respondentia  tenent; 
sanari  enim  possunt,  quo  facto  membrana  solida  periosteo  similis  cartilaginis  lo- 
cum supplet,  aut  luxuriationes  osseae  formantur,  quae,  ut  osteophyta  in  chronica 
arthritide,  facierum  articularium  motus  impediunt  vel  aggravant. 

Facierum  articularium  conjunctio  inter  se  modo  totum  per  ambitum  tela 
fibrosa  brevi  solida  vel  perfecta  concretione  ossea  efficitur,  modo  restes  singuli 
fibrosi  vel  ossei  ab  una  facie  articulari  ad  alteram  protenduntur,  inter  quos  libera 
exstant  interstitia,  tela  conjunctiva  adiposa  ut  plurimum  repleta.  Tela  ossea  fa- 


')  Deutsche  Klinik  1850.  No.  30. 

2)  „Chronic  lheumatic  arthritis11  Adams  et  Sinith.  Arthrite  chronique  seche:  (Gallis).  Ent- 
ziindl.  Osteoporose  (Rokilansky).  Chronische  Entziindung  Gurlt.  p.  79  — S7. 

cies  articulares  conjungens  vel  spongiosa,  rara,  admodum  fragilis,  aut  perquam 
densa  et  solida  est.  Nonnunquam  idem  praeparatum  varias  liasee  ancylosium 
formas  offert  consociatas:  qua  facies  articulares  immediate  sese  contingunt,  con- 
cretio ossea,  alibi  modo  fibrosi  aut  ossei  ponticuli,  alibi  denique  nulla  adhaesio 
invenitur;  ita  in  praeparato  collectionis  Langenbeckii,  quod  milii  in  promtu  est, 
ubi  simul  completa  tibiae  luxatio  versus  posteriora  exstat,  condylus  tibiae  ex- 
ternus cum  posteriore  condyli  externi  femoris  superficie  per  telam  fibrosam,  con- 
dylus internus  per  ponticulum  osseum  cum  posteriore  condyli  interni  facie  cohaeret. 

Morbi  inflammatorii  apparatus  articularis,  quos  ancylosis  sequitur,  praeter 
mutationes  jam  dictas  extracapsulares  seriem  quandam  mutationum  pathologica- 
rum epiphysium  proferunt:  processus  cariosi  et  necrotici  in  iis  existunt,  quare 
illae  vel  inflatae,  spongiosae,  adipe  opulentae,  vel  densiores  et  atrophia  haud 
mediocri  correptae  deprehenduntur.  Quae  conditiones  evidentissime  iis  in  parti- 
bus apparent,  quae  mutua  articularium  partium  positione  pressionem  abnormem 
patiuntur.  Specialia  quaedam  hac  de  re  infra  exponentur. 

Ancyloses  articuli  genu  quamlibet  positionem  exhibere  possunt:  Ancyloses 
cum  extensione  nonnunquam1)  rotationem  tibiae  versus  exteriora  obtulerunt3). 
Ancyloses  cum  flexorum  contractura  flexionis  angulum  variae  magnitudinis,  modo 
plane  obtusum,  modo  acutissimum,  ostendunt,  ita  ut  caput  tibiae  cum  poste- 
riori facie  condylorum  femoris  junctum  esse  possit.  Sub  his  pressione  gravi 
circumscripta  defectus  substantiae  non  mediocris  partis  inferioris  posterioris 
facierum  femoris  articularium  exoritur,  quippe  quae,  convexitate  amissa,  obli- 
que sursum  et  retrorsum  complanatae  appareant.  Simul  plerumque  tibiae  sub- 
luxatio versus  posteriora  exstat,  aut  sola  aut  cum  luxatione  versus  exteriora 
et  axis  rotatione  versus  externa  et  postica,  quae  tanta  esse  potest,  ut  con- 
dylus tibiae  externus  cum  femoris  condylo  interno  contactum  alat  et  conjun- 
gatur. Qua  tibiae  rotatione  patella  actione  ligamenti  patellae  oblique  extrorsum 
et  deorsum  spectantis  exteriora  versus  trahitur  eoque  modo  super  condylo  ex- 
terno, angulis  flexionis  acutis,  in  facie  exteriore  inferiore  condyli  residet,  ubi  vel 
osseam  aut  fibrosam  init  concretionem,  vel  magis  minusve  expedite  movetur. 
Litteris  praeparatum  anatomicum  non  est  mandatum,  quo  patella  cum  interno  fe- 
moris condylo  concreverit.  In  clinico  Langenbeckii  ejusmodi  casum  apud  vivum 


’)  Gurlt.  p.  556.  Mus.  of.  Royal  college  of  Surgeons.  No.  969. 

’)  Ancyl.  genu  var.  gener,  descriptio  egregia  invenitur  ap.  Gurlt  1.  c.  p.  551 — 57.  Cfr.  quo- 
que Adams  (Todds.  Cyclopaed.  of  Anatomy  et  Physiology.  T.  III  et  Bonnet  II.  243  — 47. 

o » 

hominem  observavi:  contractura  articulationis  genu  rectangularis  adfuit  cum 
spuria  ancylosi,  tibia  retrorsum  subluxata  nec  mediocriter  extrorsum  circa  axin 
rotata,  patella  cum  interno  femoris  condylo  per  substantiam  osseam  concreta 
adeoque  coalita,  ut  ejus  lineae  extremae  sentiri  non  possent.  Aliis  in  casibus  patella, 
imo  adeo  insigni  rotatione,  cum  fossa  intercondylica  magis  minusve  deorsum,  pro 
flexionis  vario  gradu,  ancylosin  init.  Flexione  acutangulari  plerumque  tantum 
superius  dimidium,  aut  pars  tertia  superior  cum  fossa  intercondylica  aut  condylo 
externo  concrevit;  margo  inferior  deorsum  et  retrorsum  libere  prominet,  ita  ut, 
si  extensio  tentetur,  facies  anterior  epiphyseos  tibiae  ei  allidatur  necesse  sit, 
grave  momentum,  ut  infra  videbimus,  quo  vel  patella,  extensione  violenta  tentata 
dirumpatur,  vel  tibia  retrorsum  luxetur.  In  casibus,  quibus  patella  nullas  init 
concretiones,  dislocatio  ejus  major  fieri  potest,  quam  supra  diximus;  novissimis 
diebus  in  Langenbeckii  clinico  casura  observavimus,  quo,  contractura  exorta 
acutangulari,  patella  faciem  articularem  fossae  intercondylicae  plane  reliquerat  et 
ultra  marginem  ejus  externum  ita  dislocata  erat,  ut  circa  externam  condyli  fa- 
ciem resideret  ibique  libere  moveretur.  Quod  equidem  scio,  nusquam  praepara- 
tum descriptum  est,  quod  praeter  flexionem  tibiae  rotationem  versus  anteriora 
et  interiora  obtulerit.  Hoc  semel  a Langenbeckio  in  vivo  demonstratum  est: 
contractura  acutangulari  cum  ancylosi  tibia  antrorsum  et  introrsum  eo  modo  lu- 
xata fuit,  ut  pedis  dorsum  fossae  poplitaeae  lateris  sani  esset  obversum. 

Juxta  tibiae  flexionem  et  rotationem  plurimis  in  casibus  quidam  abductionis 
gradus  locum  habet,  ita  ut  angulus,  quem  tibiae  axis  cum  femoris  axi  describit, 
retrorsum  et  extrorsum  apertus  appareat.  His  in  casibus  facies  articulares  con- 
dylorum externorum  femoris  et  tibiae  pressioni  mutuae  gravi  obnoxiae  sunt,  unde 
magna  illarum  substantiae  defectio  pendet,  quae  saepe  excavationes  sistit,  vel 
in  condylo  tibiae  externo  inflato,  ad  excipiendum  condylum  externum  femoris, 
vel  in  boc,  ad  excipiendum  tibiae  condylum  externum. 

Ad  comprehendendas  omnes  positiones,  lias  complicationes  adnotemus:  1)  fle- 
xionem cum  subluxatione  versus  posteriora ; 2)  flexionem  cum  abductione;  3)  flexio- 
nem cum  abductione  et  rotatione  versus  exteriora;  4)  flexionem  cum  abductione , 
cum  rotatione  versus  externa  et  luxatione  versus  posteriora  et  exteriora.  His 
ut  quintam  adjiciam  categoriam,  praeparatum  mihi  persuadet,  quod  111.  Langen- 
beck  describendum  mihi  tradidit,  nempe  flexionem  cum  subluxatione  versus  poste- 
riora et  externa,  cum  rotatione  versus  externa  et  cum  adductione,  ita  ut  tibia 
cum  femore  non  angulum  retrorsum  et  extrorsum,  sed  retrorsum  et  introrsum 
apertum  fingat. 

Praeparatum  illud  ancylosin  perfecte  ossificatam  articuli  genu  sinistri  hominis 
adulti  sistit;  tibia  exadversum  femur  flexionem  et  adductionem  obtinet,  flexionis 
angulus,  centum  et  tres  gradus  habens,  versus  posteriora  et  interiora  apertus 
cernitur,  ita  ut  tibiae  axis  ab  exterioribus,  superioribus  et  anterioribus  ad  interna, 
inferna  et  postica  spectet.  Adductio  tanta  est,  ut  facies  articularis  condyli  tibiae 
externi  ultra  pollicem  a facie  articulari  condyli  externi  femoris  distet.  Tibia  ex- 
trorsum  et  retrorsum  luxata  et  eadem  directione  circa  axin  ita  rotata  est,  ut 
tibiae  crista  extra  lineam  ab  externo  margine  condyli  femoris  externi  ductam 
cadat  iibulaque  fossam  intercondylicam  posticam  spectet.  Luxatio  versus  exte- 
riora tantum  offert  gradum,  ut  margo  externus  condyli  externi  tibiae  circiter  pollicem 
unum  et  quadrantem  femoris  condylum  externum  superet.  Facies  articularis  con- 
dyli externi  tibiae  spongiose  inflati  ob  gravem  adductionem  pollicem  unum  ab  ea 
condyli  femoris  externi  distat;  interstitium  hoc  modo  exortum  ponticulo  osseo 
crasso  expletur,  qui  deorsum,  retrorsum  et  introrsum  decurrens,  partem  faciei 
articularis  tibiae  extrorsum  luxatam  haud  obtegit.  Internus  tibiae  condylus  po- 
steriori faciei  condyli  interni  femoris  firmiter  appressus  cumque  eo  per  osseam 
substantiam  coalitus  est.  Fossae  femoris  intercondylicae  superficies  et  dimidium 
ei  respondens  externum  faciei  articularis  condyli  interni  tibiae  concretionem  effu- 
gerunt; antice  tantum  pons  osseus  satis  crassus  a fossa  intercondylica  anteriore 
ad  internum  tibiae  condylum  protenditur.  Facies  harum  partium  non  concretarum 
carie  sunt  affectae,  membrana  crassa  fibrosa  cavitatem  iis  circumscriptam,  tela 
conjunctiva  adiposa  impletam,  investit.  Patella,  normalem  offerens  magnitudinem, 
cum  inferiori  exteriori  facie  condyli  femoris  externi  per  telam  osseam  spongiosam 
juncta  est.  Condyli  femoris  admodum  inflati  apparent,  tela  eorum  inollis,  spon- 
giosa, adipe  opulenta  est.  Bonnet  positionem  ossium  inter  se,  quam  modo  de- 
scripsimus, negat,  refert  enim  (Tom.  II.  pag.  238),  verba  faciens  de  luxationibus 
versus  posteriora  et  exteriora  rotationibusque  eandem  directionem  habentibus: 
,,avec  ces  dispositions  complexes  coincide  toujours  une  deviation  telle,  que  ces 
deux  os  forment  un  angle  obtus,  qui  regarde  en  arriere  et  en  dehors.u  (Cf.  etiam 
pag.  240  et  259). 

Quod  ad  coxae  articulationem,  mutationes  circa  articulum,  quae  praeter  mus- 
culorum contracturas  immobilitatem  sistere  queunt,  eaedem  occurrunt,  quae  in 
genu  articulatione.  Evolutio  telae  fibrosae  adipe  opulentissimae  circa  articulum 
hic  maxime  exquisita  est.  Mutationes  quoque  partium  articuli  interiorum  a de- 
scriptis non  discrepant,  singulae  tantum  rationes  ab  articuli  conformatione  pen- 
dentes specialem  desiderant  contemplationem.  Quod  ad  positionem  pertinet, 

quam  coxae  articulus  ancylosi  et  contracturae  obnoxius  tenet,  vel  ea  est,  qua 
femur  abductum  apparet  atque  extrorsura  rotatum,  quacum  imaginaria  extremi- 
tatis elongatio  propter  pelvis  in  latere  aegrotante  descensum  et  synchronicam 
ejus  rotationem  versus  exteriora  et  posteriora  observatur,  vel  femur  vario  gradu 
flexum,  adductum  et  introrsum  rotatum,  cum  pelvis  elevatione  in  latere  affecto, 
invenitur.  Bonneti  effatum , qui  ancylosin  articuli  coxae  creberrime  priorem  po- 
sitionem exhibere  asserit,  verum  agnoscere  nequimus,  nam  si  rem  in  facto  posi- 
tam eo  explicari  tradit  (Tom.  II.  p.  414),  quod  in  flexione  et  adductione  magna 
cernatur  opportunitas,  luxationem  capitis  femoris  ad  os  ilium  efficiendi,  non  pos- 
sumus, quin  suspicemur,  eundem  auctorem  fortasse  saepius  luxationem  sponta- 
neam, rarius  obviam,  iis  in  casibus  statuisse,  quibus  simplex  contractura  vel 
ancylosis  adfuerit.  Ancylosis  cum  rotatione  versus  exteriora  saepe  occurrit, 
Gurlt  octo  hujusmodi  exempla  descripsit. 

Raro  accidit,  ut  caput  femoris  ancyloticum  normalem  figuram  et  magnitu- 
dinem retineat;  Gurlt  aliquot  hujus  generis  casus  apposuit,  recteque  adnotavit, 
in  iis  cerni  argumentum,  quod  ad  perficiendam  ancylosin  osseam  destructionem 
ulcerosam  ossium  superficialem  sufficere  probet.  Plurimis  in  casibus  capitis  forma 
processibus  cariosis,  qui  nullo  fere  in  articulo  majores  efficiunt  destructiones, 
mutata,  magnitudo  diminuta,  saepe  caput  plane  absorptum  est;  imo  femoris  collum 
omnino  destructum  inventum  est.  Quo  facto,  capitis  rudimentum,  aut  si  plane 
hoc  destructum  est,  collum,  aut  hoc  etiam  deleto,  extremitas  superior  diaphyseos 
femoris  cum  quodam  loco  acetabuli  superne  plerumque  dilatati  per  ancylosin 
juncta  reperitur.  Vacua  acetabuli  pars  fere  semper  osse  recens  formato  aut 
tela  fibrosa  repletur.  Tara  quod  ad  anatomiam  pathologicam  quam  therapiam  magni 
momenti  est  visum  repertum,  quod  Bueliring  ‘)  in  monographia  de  coxae 
articulo  apposuit.  Bimestri  ante  mortem  typho  inductam  extensione  violenta  inter 
narcosin  femur,  quod  gravi  sub  flexione  et  adductione  ancyloticum  fuerat,  in 
rectam  positionem  redactum  erat.  Capitis  rudimentum  cum  acetabulo  per  osseam 
ancylosin  erat  coalitum,  collum  femoris  prorsus  destructum,  diaphysis  autem  fe- 
moris prope  trochanterem  minorem  cum  capitis  rudimento  articulationem  inierat, 
cujus  convexitas,  membrana  laevi  fibrosa  investita,  in  diaphyseos  excavatione 
eodem  modo  vestita  residebat,  ita  ut  extensio  et  flexio  grad.  40  fieri  possent. 
Trochanter  major,  sursum  elevatus,  a crista  ossis  ilium  prope  aberat. 


')  Biiliring.  Zur  Path,  u.  Therapie  der  Krankh,  des  Hiiflgelenks.  1852.  p.  75  sqq. 

Analecta  ad  contracturae  physiologiam  pathologicam  et  aetiologiam , nec 
non  ad  positiones,  quas  articuli  per  illam  obtinent. 

Fibrae  muscularis  normalis  duae  eaeque  variae  manifestationes  vitae  distin- 
guuntur: altera  contractio,  musculi  abbreviatio  per  excitationem  organorum  motus 
centralium,  aut  psychica  actione,  aut  reflexoria  actione  inductam,  altera  tonus, 
medius  ille  tensionis  gradus,  quem  alii  fibrarum  elasticitati  mechanicae  soli,  alii 
vero,  argumentis  sat  probabilibus  adjuti  perpetuae  efficacitati  principii  nervo- 
rum motorii  adscribunt.  Secundae  sententiae  illud  favet,  quod  aegrotantibus  aut 
destructis  organis  centralibus  tonus  exstinguitur  et  laboribus  diminuitur,  ita  tamen, 
ut  mutationibus  in  nutritionis  systemate  evenientibus  partes  nonnullae  assignari 
queant;  certissime  autem  illi  sententiae  favet  perfecta  toni  abolitio,  si  aether  vel 
chloroformium  administrantur,  quibus  in  casibus  de  nutritiva  musculorum  muta- 
tione cogitare  non  licet.  Proinde  synergiam  contractilitatis  elasticae  ad  tonum 
proferendum  et  sustentandum  haud  diffitemur.  Post  unamquamque  contractionem 
tonus,  ceu  relativa  musculi  quies,  accedit,  voluntas  tamen  contractionem  magis 
minusve  diu  sustinere  valet;  quas  conditiones  normales  spasmus  clonicus  et  to- 
nicus  illustrationibus  pathologicis  debitis  impertit.  Haec  fundamenta  constituant 
velim,  quibus  sententiae  de  contracturarum  pathologia  et  aetiologia,  quae  se- 
quuntur, superstruantur.  Turbatum  aequilibrium  musculorum  articulationem  am- 
bientium, quo  fit,  ut  aliqua  musculorum  caterva  principatum  obtineat,  cardinalem 
conditionem  ad  evolvendas  contracturas  sistit.  Musculorum  altera  caterva  duplici 
modo  principatum  prae  altera  impetrare  potest:  vel  morbose  adaucta  innervatione, 
vel  orta  antagonistarum  paralysi;  hinc  spastica  et  paralytica  contractura  existunt. 
Spastica  nititur  unius  aut  plurium  musculorum  contractione,  morbosa  irritatione 
primitus  inducta  et  sustentata;  utrum  irritatio  morbis  centralibus  an  reflexoria 
actione  inde  ab  aliis  organismi  systematibus  efficiatur,  quod  ad  effectum  nil 
interest.  Morbi  organici  cerebri  et  ejus  involucrorum,  affectiones  vertebrarum 
inflammatoriae,  ad  proferendas  contracturas  plurimum  valent;  casus  observati 
sunt,  quibus  omnium  extremitatum  flexores  flexionem  rigidam  obtulerunt.  In 
hydrocephali  quodam  exemplo,  eo  etiam  insigni,  quod  bis  punctio  instituebatur, 
contracturas  utriusque  articuli  coxae,  utriusque  articulationis  genu  et  talipedem 


’)  Romberg.  Lehre  der  Nervenkrankheiten.  11.  p.  5.  Langenbeck.  Commentatio  p 4 — 6. 
v.  Bibra  und  Harless.  Einw.  des  Aethers.  1847. 

varo -equinum  lateris  utriusque  vidimus.  Spasticae  contracturae  diutius  protractae 
indolem  suam  mutare  possunt;  fieri  potest,  ut  morbus  irritationem  centralem 
sistens  evanuerit,  contractura  autem,  a momento  aetiologico  quasi  seclusa,  per- 
sistat, imo  magis  increscat.  Pathologia  ejus  tunc  cum  pathologia  illius  contractu- 
rae coit,  quae  musculi  abbreviationem  diutius  sustentatam  sequitur.  Tonus  et 
elastica  contractilitas  abbreviationem  sustinent  musculusque  per  lias  facultates 
magis  magisque  ad  brevitatem  adspirat,  quoniam  appropinquato  onere,  amplificato 
insertionis  angulo,  dictae  vires  mechanicis  commodis  adjuvantur,  quae  antago- 
nistis  diuturna  quiete  debilitatis  superari  nequeunt. 

De  contracturis,  quibus  antagonistarum  paralysis  primaria  subest,  nonnulla 
adnotemus  necesse  est.  Nunquam  subito  irruunt,  sed  tarde  et  successive  emer- 
gunt, increscente  semper  rigiditate  musculorum  initio  extensionem  facile  admit- 
tentium. Haud  abnuimus  sententiam,  in  evolvendis  hisce  contracturis  non  modo 
tono  et  elasticae  contractilitati,  sed  etiam  contractionibus  arbitrariis  sanae  muscu- 
lorum catervae  partes  adscribendas  esse.  Demum  enim  si  membro,  quod  mu- 
scularis catervae  paralysi  laborat,  utimur  aut  uti  conamur,  major  contracturae 
gradus  accedit.  Sub  quibus  semper  voluntariae  contractiones  musculorum  nor- 
mali innervatione  fruentium  oriantur  oportet;  sola  contractionis  remissio,  antago- 
nistis  actione  plane  carentibus,  ad  restituendam  musculi  longitudinem,  quae  ante 
contractionem  arbitrariam  exstitit,  non  sufficit;  insertionis  puncta  semper  aliquanto 
propiora  manent,  ita  ut  tonus  et  contractilitas  elastica,  rationibus  mechanicis 
magis  magisque  faventibus,  ad  ulteriorem  contracturae  evolutionem  conferre 
possint.  Etiamsi,  e.  gr.  in  genu  articulatione,  extremitatis  usus,  resolutis  exten- 
soribus, suspensus  est,  semper  tamen  aegroti  arbitrarias  flexorum  contractiones 
faciunt,  e.  gr.  ad  situm  mutandum,  et  effectus  extremus  erit,  quem  antea  de- 
scripsimus. Hanc  interpretationem  modi,  quo  paralytica  contractura  oriatur,  cum 
rebus  in  facto  positis  maxime  consentire  existimamus. 

Jam  aetiologiam  contracturarum  inflammatoriis  articulorum  affectionibus  super- 
venientium sufficienter,  quoad  licet,  explicare  conabimur.  Omnes  momentorum 
jam  consideratorum  efficacitati  submittuntur,  quippe  quae  vel  solitaria  vel  com- 
binata, nonnunquam  aliis  causis  conjuncta,  operentur. 

Quum  singularium  contemplatio  efficiat,  ut  res  non  modo  facilius  exponatur, 
sed  melius  quoque  intelligatur,  modo  genu  et  coxae  articulationum,  quae  nobis 
gravissimae  sunt,  mentionem  faciamus.  Genu  articulus,  quacunque  inflammatoria 
affectione  tentatus,  inflexioni  (angulus  a recto  prope  abest),  levi  abductioni  et 
rotationi  submittitur,  ei  nimirum  positioni,  qua  facies  articulares  quam  latissi- 

mum  admittunt  contactum  et  articuli  capacitas  maxima  redditur1).  Qua  positione 

oblata,  violentis  etiam  injectionibus  articulus  stabilitur.  Eadem  positio  quoque 

contractione  omnium  cruris  flexorum  efficitur.  Massa  quidem  muscularis  in  latere 

interiore  amplior  est,  at  vero  biceps  in  longiore  vectis  brachio  operatur,  quoniam 

motuum  hypomochlium  condyli  interni  formant  et  rotatio  versus  exteriora  liga- 
* 

mentis  cruciatis  ad  parallelismum  tendentibus  adjuvetur  necesse  est.  At  sano 
etiam  statu,  situ  quieto,  articulus  plerumque  in  flexionem  redigi  solet,  ut  et 
musculi  aequabiliter  relaxentur,  et  inter  cubandum  basis  latior  ad  corpus  vel 
extremitates  fulciendas  obtineatur.  Nonne  articulo  inflammato  eadem  momenta 
vim  singularem  exhibere,  probabile  est?  Quae  omnia  in  perquirenda  harum  posi- 
tionum aetiologia  primum  dispiciantur  necesse  est;  legem  absolutam,  omnibus 
casibus  consentaneam,  posse  constitui,  vix  crediderim.  Exsudatum  intra  capsulam 
momentum  causale  non  continere,  casus  argumentantur,  quibus,  antequam  de  ex- 
sudatione  cogitari  potest,  articulus  dictam  positionem  jam  obtinuit.  Tum  demum 
partek  aliquae  in  eam  deferri  poterunt,  cum,  ineunte  exsudatione  articulum  in 
flexionem  redigi,  observaveris.  Meditandum  hic  est,  propter  majorem  capsulae 
resistentiam,  quae  musculorum  ambientium  tensione  augetur,  apud  vivos  homines 
minorem  exsudati  copiam  sufficere  ad  mutandam  articuli  positionem,  quam  apud 
mortuos,  quorum  partes  relaxatae  facilius  cedunt.  Quod  ad  positionis  delectum 
per  aegroti  voluntatem  et  instinctum  attinet,  plerisque  in  casibus  illum  statuimus 
primarium;  voluntas  tunc  positionem  inditam  sustentat,  quoniam  dolor  partium 
inflammatarum  motus  vetat;  et  musculi  abbreviatio,  quae  tunc  appropinquatis 
insertionis  locis  secundum  leges  satis  notas  evenit,  momentum  suppeditat,  quo 
contractura  sustentatur  et  porro  crescit.  In  magno  casuum  numero  agens  pri- 
marium, in  aliis  vero  illud  momentum,  quod  flexiones  aegroti  voluntate  inductas 
adauget,  verae  contractiones  flexorum  spasticae  exhibent,  quae  reflexoria  actione 
inde  a partibus  articularibus,  per  inflammationem  summa  sensibilitate  imbutis, 
efficiuntur.  Nullum  aegrotantium  observatorem  exempla  fugient,  quibus  dolor  per 
paroxysmos  ad  ingens  fastigium  evehitur,  et  quovis  paroxysmo  flexio  inter  con- 
tractiones palpitantes  magis  magisque  intenditur.  Hoc  evidentissime  iis  in  casibus 
cernitur,  quibus  ineunte  affectione  inflammatoria  articulus  extensus  est;  subito, 
inflammatione  doloreque  ingravescentibus,  inter  spasticas  contractiones  flexio  ex- 
oritur. In  Bonneti  historiis  exempla  deprehenduntur,  quibus  vicesimo  quinto  demum 
inflammationis  die  contractura  emerserat;  ipse  casum  novi,  quo  septima  demum 


')  Bonnet  II.  p.  152.  Koss,  chirurg.  Anatom.  d.  Extrem.  1747.  p.  49. 

inflammationis  hebdomade  contractura  accessit.  Aegrota  diserte  retulit,  crus  in- 
expugnabili vi  sursum  esse  tractum.  Spastica  musculorum  contractio  ut  plurimum 
mitescente  dolore  remittitur;  aeger  vero  positionem  inductam  retinet,  quoniam 
levissimus  motus  ei  cruciatus  infert.  In  Bonneti  historia  quadam  legi,  aegrotum, 
cujus  crus  breve  intra  tempus  perfecte  erat  flexum,  brachiis  idem  esse  amplexum, 
ne  situs  mutaretur;  nemo  certe  opinabitur,  positionis  hujus  praedilectionem  adesse, 
etenim  immobilitatis  desiderium  exstat.  Tonus  et  contractilitas  elastica,  mecha- 
nicis rationibus  magis  magisque  faventibus,  continuam  actionem  alunt,  flexionem 
sustentantes  atque  augentes,  quae  primitus  contractionem  spasticam  reflexoriam 
intulit.  Ita  diversissima  saepe  momenta  in  uno  eodemque  casu  efficacitatem  suam 
promere  videmus  et  difficile  plerumque  est  diremtu,  ubi  unius  alteriusve  actio 
incipiat  vel  desinat. 

Quod  ad  vim  vitalem  musculi  contracti  attinet,  minime  verum  est,  quod 
Vidal1)  asserit,  vitam  ex  ea  aufugisse,  aut,  quod  Buehring  affirmat,  musculos 
tunc  tantum  restium  tendineorum  instar  agere;  anatomia  pathologica  nos  edocet, 
degenerationem  musculorum  perfectam  admodum  raram  esse,  imo  in  contracturis 
per  annos  protractis  observamus,  musculos  contractos,  quoad  organicae  articuli 
mutationes  patiantur,  activas  et  arbitrarias  contractiones  administrare  posse;  ten- 
sioni tantum  resistunt.  Perfecta  musculorum  degeneratio  iis  casibus  limitari  vide- 
tur, quibus  per  naturam  organicarum  articuli  mutationum  completa  eorum  anergia 
inducta  est.  Sed  hac  quoque  in  re  exceptiones  fortasse  locum  habent:  in  Lan- 
genbeckii  clinico  casum  observavimus,  quo,  contractura  per  decem  annos  pro- 
tracta, curn  ancylosi  partim  spuria  partim  vera  conjuncta,  flexores  cruris  abitraria 
contractione  citra  ullum  articuli  motum  quam  maxime  tendi  poterant.  Quo  in  casu 
magna  tantum  vi  flexio  passiva  grad.  4 institui  potuit. 

Haec  sufficiant,  ad  explanandam  originem  et  evolutionem  contracturae  arti- 
culationis  genu;  nunc  interest,  ut  in  aetiologiam  situs  mutationum  complicatarum, 
in  anatomia  pathologica  jam  commemoratarum,  inquiramus,  quae  procedente  in- 
flammationis decursu  consecutivae  existunt.  Bonnet”)  primus  efficacitatem  po- 
*s  sitionum,  quas  aeger  flexae  extremitati  in  lectulo  impertit,  in  harum  conditionum 
consecutivarum  evolutionem  recte  dijudicavit.  Consideratis  pescrutationum  ejus 
eventibus  tam  luculentis  et  scientiae  admodum  salutiferis,  haud  possumus,  quin 
lugeamus,  Bonnetum,  musculorum  actionibus  nimium  neglectis,  effectum  positionis 


’)  Vidal.  Traite  de  pathologie  externe.  T.  11.  p.  750. 
s)  Tom.  II.  p.  233  sqq. 

mere  mechanicum  debito  pluris  aestimasse.  Luxationem  versus  posteriora,  axis 
rotationem  versus  exteriora  casusque  complicatos,  quibus  simul  luxatio  versus  poste- 
riora et  exteriora  cum  axis  rotatione  eandem  directionem  secuta  et  cruris  abductio  vel 
adductio  locum  habet,  hic  contemplabimur.  Velpeau1)  et  Bonnet  luxationem 
versus  posteriora  merito,  ut  videtur,  tractioni  adscribunt,  quam  flexores  in  partem 
tibiae  superiorem  posteriorem,  calce  in  cubili  deflxa,  exserunt.  Omittendum  vero  non 
est,  applanationem  insignem  faciei  posterioris  inferioris  condylorum  femoris,  quam 
mutua  facierum  articularium  pressio  per  contracturam  effecta  ibi  inducit,  inter 
praedisponentia  momenta  referendam  esse.  Praeparatum  e Langenbeckii  colle- 
ctione milii  in  promtu  est,  quod  perfectam  luxationem  versus  posteriora  exhibet: 
convexitas  facierum  posteriorum  inferiorum  condylorum  femoris  ulceratione  plane 
deleta  est,  fere  perpendiculariter  applanatae  sursum  et  retrorsum  assurgunt. 
Hujusmodi  praeparata  quasi  luxationum  historiam  complectuntur. 

Complicata  positionis  mutatio,  qua  juxta  luxationem  et  rotationem  versus 
exteriora  et  posteriora  abductio  aut  adductio  efficitur,  a Bonneto,  qui  adductio- 
nem his  in  casibus  occurrere  negat,  ex  positione  flexae  extremitatis  in  exteriore 
calcis  latere  derivatur.  Explicationem3)  hanc  edidit:  aeger  supinus,  magis  tamen 
ad  latus  affectum  inclinatus,  cubat;  extremitatis  lateri  exteriori  posteriori  calcanei  et 
malleolo  externo  innititur;  inferior  tibiae  extremitas  hoc  modo  introrsum,  et  antror- 
sum,  superior  extrorsum  et  retrorsum  dimovetur;  hinc  pondere  pedis,  sua  ipsius 
gravitate  et  integumentorum  pressione  magis  magisque  extrorsum  vergentis,  ro- 
tatio versus  exteriora,  et  directione  axis  tibiae  versus  superiora  et  exteriora  lu- 
xatio secundum  hanc  directionem  oriatur  necesse  est.  Bonnet  recte  observavit, 
plerisque  in  casibus  quoque  abductionem,  angulum  inter  femur  et  tibiam  extrorsum 
apertum,  adesse.  Haec  tamen  in  dictam  aetiologiam  non  quadrant;  mere  mecha- 
nicus positionis  effectus,  id  quod  unusquisque  experimentis  in  cadavere  et  sceleto 
factis  sibi  persuadere  potest,  adductionem  flexae  extremitatis,  angulum  introrsum 
apertum,  induceret.  Parvi  momenti  est,  quod  Bonnet  femoris  opportunitate, 
juxta  axis  sui  directionem  introrsum  et  deorsum  secedendi,  rem  explicari  asserit. 
Sola  positio  nunquam  hanc  rem  interpretatur,  abductio  enim  mechanico  positionis 
effectui  plane  contraria  est;  tractio  autem  bicipitis  praepotentis,  qui  maxime  fa- 
ventibus rationibus  mechanicis  operatur,  et  quem  Bonnet  ne  mentione  quidem 
dignum  habere  videtur,  interpretationem  opportunissimam  suppeditat.  Situ  extre- 


')  Dictionaire  en  XXV.  Vol.  art.  genou. 

*)  Bonnet  Toni.  II.  p.  159  et  240. 

initatis  adjutus  ad  luxationem  versus  exteriora,  cum  reliquis  flexoribus  versus 
posteriora  efficiendam  confert;  abductionem  solus  perficit.  x\lia  opus  est  expli- 
catione, ubi  praeter  luxationem  versus  exteriora  et  posteriora  tibiae  abductio  lo- 
cum habet,  ut  in  praeparato  supra  descripto  e collectione  Langenbeckii.  Ibi 
enim  efficacitatem  mere  mechanicam  intuemur,  quam  accedere  oportet,  si  flexa 
extremitas  externo  pedis  margini  innititur;  cujus  efficacitatis  introitum  modo  tunc 
suspicari  licet,  cum  apparatus  ligamentosi  articulationis  destructio,  id  quod  in 
casu  propter  ancylosin  osseam  perfectam  fieri  debebat,  adeo  completa  evasit,  ut 
crus  situm  pressione  et  gravitate  ei  assignatum  obtineat.  Biceps  non  amplius 
reniti  valet,  antea  contractus  nunc  tenditur  et  semitendinosus  atque  semimem- 
branosus, mechanicis  rationibus  faustis  adjuti,  summam  contractionem  experiun- 
tur. Jam  quaestionem,  quomodo  complicatae  istae  eveniant  positiones,  debito 
modo  nos  diremisse  confidimus. 

Patellae  dislocatio  in  condylum  externum  facile  explicatur,  sequitur  enim 
tractionem  ligamenti  patellae,  quod  propter  rotationem  et  luxationem,  aut  rota- 
tionem solam  oblique  deorsum  et  extrorsuin  tendit.  Si  concretiones  patella  non 
init,  dislocatio  ejus  mirifica  oriri  potest.  In  clinico  Langenbeckii  casum  vidimus, 
quo  patella  faciem  fossae  intercondylicae  articularem  plane  reliquerat  et  super 
marginem  ejusdem  fossae  exteriorem,  normales  lineas  extremas  offerentem,  ad 
faciem  exteriorem  condyli  externi  luxata  erat  ibique  libere  poterat  moveri.  In 
perficienda  hac  luxatione  certo,  ut  Langenbeck  et  Wagner  testantur,  tractio 
quadricipitis,  qui,  etsi  tensus,  tonica  semper  contractione  insignitur,  respicienda 
est.  Rem  eo  interpretamur,  quod  musculus  opportunitatem  habeat,  angulum 
exaequandi,  qui  inter  ipsum  et  ejus  tendinem,  hoc  nempe  extrorsum  directo, 
efficitur.  Vasti  externi  fibrae,  quae  margini  patellae  exteriori  superiori  affiguntur, 
hic  praecipue  efficacitatem  promunt.  Patellae  dislocatio  ad  condylum  internum, 
quam  semel  observavimus,  nondum  illustrata  est. 

Si  extremitas  procedente  articuli  genu  inflammatione  interno  pedis  margini 
innititur,  auctore  Bonnet  neque  luxatio  neque  rotatio  existit,  abductio  autem 
insignis  oritur,  partim  mechanico  positionis  effectu,  partim  bicipitis  tractione  evo- 
cata. Facies  articulares  condylorum  internorum  firmiter  apprimuntur,  quo  fit,  ut 
magna  substantiae  defectio  oriatur,  de  qua  in  anatomia  pathologica  jam  disseruimus. 

Superest,  ut  pauca  referamus  de  modo,  quo  contracturae  in  chronicis  in- 
flammationibus oriantur,  ubi  aegrotantes  extremitate  adhuc  utuntur.  Aegroti 
plerumque  genu  leviter  flexo  rigido  incedunt,  ut  facies  articulares  quam  minimum 
sese  contingant;  anteriori  plantae  pedis  parti  insistunt;  tali  modo  flexorum  prin- 

cipatus,  quorum  insertionis  loca  appropinquata  sunt,  constituitur,  eo  magis,  quod 
anergia  extensorum  paresin  eorum  causatur.  Contractura  secundum  leges  sat 
cognitas  magis  evolvitur  musculique  retracti  et  accedentes  morbi  articulationis 
organici  tandem  extensionem  ex  toto  prohibent. 


In  coxae  articuli  inflammatione  initio  femoris  rotatio  versus  exteriora  cum 
imaginaria  extremitatis  elongatione,  quoniam  pelvis  in  sano  latere  subsedit,  con- 
stanter observatur.  Aegroti  initio  plerumque  in  lectulo  non  detinentur,  corporis 
pondus  sana  extremitate  fulcitur,  quo  fit,  ut  pelvis  eodem  in  latere  assurgat,  id 
quod  unusquisque  in  suo  ipsius  corpore  sibi  persuadere  potest.  Hinc  pelvis  in 
aegrotante  latere  magis  demittitur  et  extremitas  elongata  videtur.  Rotatio  versus 
exteriora  vel  exsudatione  rapidiore,  vel  instinctu  aegroti  eo  enitentis,  ut  facies 
articularis  capitis  femoris  et  acetabuli  quam  minimum  sese  contingant  et  articuli 
cavo  quam  plurimum  capacitatis  concilietur,  induci  potest;  eadem  irritamenta  refle- 
xoria,  in  musculos  articulum  cingentes  agentia,  sequitur,  quo  fit,  ut  vis  praeva- 
lens musculorum  extrorsum  rotantium  femur  hanc  directionem  versus  distra- 
hant. Quodsi  organicae  articuli  mutationes  rapide  accedunt,  articulus  hac  po- 
sitione ancyloticus  reddi  potest.  Si  symptomata  inflammatoria  doloresque  in- 
gravescunt, si  aeger  lectulum  petit,  situ  supino  rotatio  versus  exteriora 
retinetur,  partim  pondere  pedis  extrorsum  tabentis,  partim  contractionibus  re- 
flexoriis,  quae  inflammationis  exarcerbationibus  augeantur  necesse  est;  aut 
exsudatum  in  articulo  ortum  positionem  stabilire  potest,  quod,  ut  recte  ad- 
notat  Ross,  etiamsi  exiguum,  musculis  circa  capsulam  tensis,  efficacitatem 
aliquam  in  femoris  positionem  exserat  oportet.  Aegro  in  latus  affectum  de- 
cumbente, eadem  positio  retinetur;  elongatio  quoque  imaginaria  persistit,  nam 
situ  laterali  apud  sanos  etiam  pelvis  in  latere  non  suffulto  sursum  et  paulo  re- 
trorsum elevatur,  descendens  in  latere,  cui  aeger  incumbit.  Quodsi  aeger  in  latus 
affectum  decumbere  nequit,  itaque  in  sanum  decumbit,  pelvis  in  latere  aegrotante 
sursum  et  retrorsum  dislocatur  et  pondere  extremitatis,  quae  apud  sanos  etiam 
hac  positione  quasi  compensatorie  flectitur  et  adducitur,  adductores  et  musculi 
introrsum  rotantes  nec  non  flexores,  magis  minusve  combinatam  cum  his  actio- 
nem exercentes,  principatum  obtinent.  Extremitas  abbreviata  videtur,  abducta, 
flexa,  rotata  introrsum  spectat.  Irritamenta  reflexoria,  inflammationum  exacerba- 
tionibus supervenientia,  in  has  etiam  musculorum  catervas  influunt  et  cum 
effectu  toni  ad  abbreviationem  tendentis  summos  deformitatis  gradus,  qui  saepe 

observantur,  proferunt.  Ross,  qui  efficacitatem  situs,  quo  aegroti  utuntur, 
in  articulationum  positionem  in  contracturis  plane  diffitetur,  de  adductionis 
et  flexionis  genesi  interpretationem  obtulit,  quam  intelligere  nequeo.  In  expo- 
nendis superioribus  partim  B.  Langenbeck,  partim  Buehring  et  Bonnet 
nos  secuti  sumus  multosque  observavimus  casus,  quibus  hic  evolutionis  modus 
locum  habuit.  Reliquum  est,  ut  adnotemus,  veram  quoque  femoris  brevitatem 
posse  oriri,  capite  femoris  nimirum  et  collo  resorptis,  aut  acetabulo  sursum 
amplificato. 


Sub  finem  hujus  disquisitionis  breviter  intueri  liceat  efficacitatem,  quam 
positio  articulorum  abnormis,  contracturis  inducta  et  sustentata,  in  momentum 
aetiologicum,  nempe  ipsum  processum  inflammatorium,  exserat.  Bonnet  immor- 
tale sibi  peperit  meritum,  quod  et  physiologicam  pathologicamque  hujus  quae- 
stionis dignitatem  et  practicam  ejus  praestantiam  ingeniosissime  dijudicavit. 
Primus  sententiam  inexpugnabilem  proclamavit,  abnormes  articulorum  positiones, 
quarum  nomine  generatim  eas  complectitur,  quae  tensionem  unilateralem  et  di- 
stentionem partis  alicujus  apparatus  ligamentosi  et  pressionem  partium  articula- 
rium ossearum  mutuam  versus  unam  directionem  sistunt,  ad  sustentandum  et 
augendum  processum  inflammatorium  inservire.  Observationes  anatomico -.patho- 
logicae harum  sententiarum  veritatem  contestantur.  Hactenus  theoria,  rebus  in 
facto  positis  inexpugnabilibus  stabilita!  Bonnet  etiam  theoriae  veritatem  factis 
illustravit,  quippe  qui  in  quovis  stadio  inflammationis  articuli,  oblata  contractura, 
positionem  vitiosam  in  normalem  redegerit,  in  eam  nimirum,  qua  tensio  aequa- 
bilis apparatus  ligamentosi  et  pressio  aequabilis  facierum  articularium  ossearum 
inter  se  efficitur.  B.  Langenbeck  inter  chirurgos  germanos  successor  ejus 
praestantissimus  audaxque  exstitit;  eventus,  qui  miraculosi  videbantur  iis,  qui  sen- 
tentiarum pathologicarum  puriorum  dignitatem  haud  intelligebant,  coeptum  opus 
exornabant.  Noli  existimare,  omnes  casus,  in  quibus  positio  vitiosa  corrigitur, 
ad  sanationem  perduci,  quemadmodum  enim  Bonnet,  ita  nos  in  clinico  Langen- 
beckii  exempla  vidimus,  quibus  sanatio  haud  obtinebatur,  talia  nimirum,  quibus 
universus  organismus  morbis  dyscraticis  et  diuturna  suppuratione  maxime  erat 
labefactus  et  quae  debito  serius  curationi  submittebantur.  Sed  in  his  etiam  ini- 
tio valetudo  in  melius  vertebatur,  dolores  acerbissimi  depellebantur,  exsudata 
intra  capsulam  diminuebantur.  Medendi  methodus  nec  pluris  aestimetur,  quam 
debet,  nec  eapropter  condemnetur,  quod  omnibus  desideriis  nostris  haud  satis- 

facit.  Inter  morbi  historias  eminet  casus,  quo  in  stadio  acmes  inflammationis 
acutae  articuli  cum  suppuratione  contractura  acutangularis  violenta  extensione, 
inter  chloroformio-narcosin  a B.  Langenbeck  instituta,  auferebatur. 


De  Chloroformii  in  musculorum  contracturas  efficacitate  *). 

Tonum  physiologice  intuentes,  anaestheticorum  efficacitatem  in  eum  haud 
leve  esse  argumentum  nobis  persuasimus,  quo,  praeter  fibrarum  muscularium 
elasticitatem  mechanicam  perenni  etiam  nervorum  actione  opus  esse,  probetur. 
Contractura  enim,  tono  potentiore,  ut  vidimus,  inducta,  adjuta  turbato  aequilibrio 
catervarum  muscularium  ad  articulum  aliquem  pertinentium,  eidem  efficacitati, 
cui  tonus,  submittatur  necesse  est. 

Cujus  sententiae  veritatem  observatio  confirmat;  simulatque  enim  major  nar- 
coseos  gradus  inductus,  sensibilitas  exstincta  musculique  sani  tono  privati  sunt, 
musculum  quoque  diu  contractum  relaxari  rigidumque  antea  et  extensionis  ex- 
pertem magis  minusve  blandae  tractioni  cedere  videmus. 

Silentio  autem  praetermittendum  non  est,  experimentis  nostris  musculum 
diutius  contractum  extendendi,  praeter  narcosin  et  nervorum  actionem,  quam  ad 
sustentandam  contracturam,  ceu  actum  vitalem,  necessariam  constituimus,  alia 
occurrere  momenta,  in  quibus  auferendis  solum  chloroformii  effectum  cerni  for- 
tasse putaveris.  Sunt  nempe  musculorum  contractiones,  quae  vel  aegroti  voluntate 
efficiuntur,  vel,  adbibito  irritamento  reflexoria  actione  oriuntur.  Reflexoriam  actio- 
nem haud  meram  esse  hypothesin,  eo  inprimis  comprobatur,  quod  saepe  non  irri- 
tatos tantum  ad  musculos,  sed  etiam  ad  alias  eorum  catervas  pertinet,  imo  adeo 
organorum  motoriorum  aream  excedit.  Stromeyer  (Op.  Ortli.  an  mehreren 
Stellen)  e.  gr.  exempla  describit,  quibus  femur  spasmo  in  altum  excutiebatur,  si 
contractorum  flexorum  cruris  extensio  tentabatur;  aliis  in  casibus  anxietas  ingens, 
ventris  dolores,  imo  vomitus  excitabantur.  Dubitationem  haud  recipit,  chloroformii 
effectum  hac  parte  gravem,  fortasse  gravissimum  esse,  minime  vero  unicum;  tale 
quid,  physiologiam  contracturae  intuentes,  in  medium  proferre  nequimus,  quo  enim 
modo  relaxationem  interpretari  licebit,  quae  absque  ulla  causa  mechanica  oritur. 
Tensio  redux  et  contracturae  reditus,  sublato  chloroformii  effectu,  quibus  Lan- 

genbeck  in  dirimenda  hac  quaestione  plurimum  ponderis  tribuit,  non  minus  atten- 
tionis merentur,  quanquam  voluntatis  et  reflexoriae  actionis,  quae  tunc  partes 
suas  agere  rursus  incipiunt,  synergiam  excludere  non  audeamus.  Dolores  acerbi, 
qui  musculorum  antea  contractorum  extensionem  statim  excipiunt  et  suspensa 
tensione  demulcentur,  utramque  fortasse  vim  evocant. 

Musculos  contractos  etiam  sine  chloroformio  posse  extendi,  Louvrieri  ex- 
perimenta docent,  quae  violentis  extensionibus  paucas  tantum  rupturas  ortas  esse 
probant.  Haec  tamen  minime  argumentantur,  ad  servandam  contracturam  nervo- 
rum actionem  partes  suas  haud  conferre;  ratiocinari  tantum  ex  iis  licet,  liancce 
actionem  facilius  posse  superari,  quam  coliaesionis  vim  elementorum  fibrarum 
muscularium.  Quidquid  demum  est,  hoc  certo  constat,  contractos  musculos  inter 
narcosin  magis  minusve  posse  extendi. 

B.  Langenbeck  primus  exstitit,  qui  magnam  hujus  rei  in  facto  positae 
dignitatem  in  curandis  contracturis  et  ancylosibus  commonstraret.  Hoc  inprimis 
ei  persuasit  observatio,  quae  in  aprico  posuit,  tenotomia  inter  narcosin  admi- 
nistrata, si  haec  gradum  majorem  obtinuerit,  fieri  non  posse,  ut  discindendo 
tendini  ille  tensionis  gradus  concilietur,  quo  ad  operationem  exacte  perficiendam 
opus  sit. 

Observatio  etiam  docet,  pro  individua  hominum  indole  musculos  contractos 
aut  facilius  aut  difficilius  extendi  idque  non  semper,  ut  videtur,  a contractura 
pendere.  — Langenbeck1)  mentionem  fecit  casus,  quo  contractura  musculi 
sternocleidomastoidei  per  quindecim  annos  protracta,  gravi  excitata  narcosi , fere 
sua  sponte  cessit;  apud  juvenem  vero  duorum  et  viginti  annorum,  qui  propter 
humeri  luxationem  per  tres  hebdomades  brachium  ‘mitella  sustentaverat  et  muse. 
bicipitis  contracturam  expertus  erat,  extensio,  quamvis  narcosis  ad  summum 
gradum  evecta  esset,  nonnisi  maxima  virium  contentione  perfici  poterat.  Breve 
contracturae  tempus  de  musculi  degeneratione  haud  cogitari  patiebatur.  Exempla 
occurrunt,  quibus  musculi  extensio  nullo  pacto  perpetrari  queat.  Hujusmodi  ca- 
sum B.  Langenbeck  evulgavit,  quo  femoris  adductores,  expandendi  experi- 
mentis frustra  tentatis,  cum  fragore  tandem  rumpebantur.  Ne  tenerrimos  quidem 
apud  infantes  teste  Langenbeckio  contingit,  ut  musculorum  contracturae  talipedem 
comitantes  narcosi  auferantur.  Neminem  magna  fugiet  resistentia,  quam  femoris 
adductores  extensioni  inter  narcosin  saepissime  opponunt. 

Plura  hic  exstant  inexplicabilia;  a priori  eas  tantum  expandendi  difficultates 

interpretari  licet,  quae  substantiae  muscularis  degeneratione  exoriuntur.  Hic  loci 
aptissime  fit  mentio  dignitatis  summae,  quam  chloroformium  ad  constituendam 
diagnosin  praestat,  etenim  efficacitas  ejus  in  musculum  rigidum  diagnosin  inter 
meram  contracturam  muscularem  et  veram  spuriamque  ancylosin,  quae  hucusque 
determinari  non  potuit,  nos  edocet.  Exemplis,  quibus  dictae  affectiones  confun- 
debantur, haud  destituimur.  Argumentum  evidentissimum  contracturae  adductorum 
brachii  in  musculi  deltoidei  paralysi  exhibent,  quibus  ossis  humeri  caput  faciei 
articulari  scapulae  tam  firmiter  apprimitur,  ut  articuli  motus  passivus  ne  minimus 
quidem  fieri  possit.  Inducta  narcosi,  omnis  desinit  tensio,  articulus  relaxatur 
omnesque  per  directiones  expedite  movetur.  Casus  hujus  generis  exquisiti,  in 
clinico  B.  Langenbeckii  observati,  legantur  apud  Fiihrer  (Chir. Myologie  p.  72  sqq.). 

Ne  res  jam  expositas  iterum  iterumque  repetamus,  nec  symptomatologiae 
neque  diagnosi  singularem  attentionem  hic  impendamus;  ceterum  nostra  interesse 
non  potest,  ut  completam  argumenti  lati,  quod  elegimus,  expositionem  tam  paucis 
pagellis  exhibeamus.  Prognosis,  quum  alia  curandi  ratio  aliam  praebeat,  ex  ipsis 
therapiae  eventibus  apparebit. 


De  contracturarum  et  ancylosium  curatione  chirurgico  - orthopaedica. 

Extensio  aut  pressione  aut  machinis  effecta  omnium  methodorum,  articu- 
lorum contracturis  et  ancylosibus  medendi,  vetustissima  est  et  nostra  etiam  aetate 
multifariam  adhibetur.  Sunt  quoque,  qui  artis  incrementa  vel  ignorantes  vel  asper- 
nantes,  hanc  solam  adhuc  salutiferam  existiment.  Dignitatem  hujus  agendi  rationis 
non  ex  eo  metiemur  tempore,  quo  eventus  ambigui  rudioribus  potius  adminiculis 
mechanicis,  quibus  chirurgi  utebantur,  quam  ipsi  methodo  possunt  imputari,  sed 
quid  novissimis  decenniis  de  ea  judicatum  sit,  examinabimus.  Machinae  artificiosae, 
a Bonnet,  Stromeyer,  aliis,  mechaniees  cultioris  legibus  consentaneae,  ut 
omnibus  indicationibus  rite  pensitatis  satisfiat,  nunc  administrantur,  nihilosecius 
autem  exigui  eventus  impetrati  sunt.  Sane  casus  nonnulli  laetiorem  obtulerunt 
successum,  merae  contracturae,  organicis  articulorum  aegrotationibus  gravioribus 
haud  conjunctae,  paene  sernper  ad  normam  restituebantur,  nec  non  ancyloses 
spuriae,  neque  diutius  protractae  neque  praegrandi  flexione  insignes,  saepenumero 
feliciter  tollebantur.  Verum  his  etiam  in  casibus  levioribus  curatio  admodum 
diuturna  atque  laboriosa  fuit.  Excoriationes  et  necrosis  gravissimae  pressioni 

obnoxiarum  cutis  partium,  cicatricibus  irritabilibus  saepe  tectarum,  dolores  con- 
tinua membrorum  tensione  exorti  novamque  musculorum  resistentiam  incitantes, 
diversissimi  motus  reflexorii  in  variis  organismi  systematibus,  quoties  extensio 
certum  excedit  gradum,  curationem  longius  per  tempus  intercipi,  quo  fit,  ut  com- 
moda impetrata  intereant,  aut  plane  suspendi  jubent.  Mirari  etiam  non  oportet, 
prosperum  eventum,  qui  obtineri  potuerit,  saepe  aegroti  impatientia  praepediri. 

Quid  vero  in  majori  casuum  numero,  e.  gr.  aegrotante  genu  articulatione, 
haec  methodus  praestet,  quibus,  omissa  facierum  articularium  adhaesione,  patella 
vel  inter  utrumque  condylum  vel  circa  condylum  externum  ancylotica,  inferiore 
margine  deorsum  et  retrorsum  spectante,  inexpugnabile  impedimentum  tibiae  op- 
ponit. Si  quid  hoc  in  casu  praestiterit  sola  extensio,  id  quod  addubitare  licet, 
eo  fortasse  explicari  poterit,  quod  tibia  retrorsum  luxata,  aut  resorptis  ossium 
partibus  concretis,  impedimentum  extensioni  repugnans  sublatum  sit. 

Haud  ignoramus,  quanto  temporis  spatio  opus  fuerit,  ad  obtinendum  effe- 
ctum ambiguum,  quae  temporis  jactura  apud  juniores  eapropter  summi  erat  mo- 
menti, quod  sanae  extremitatis  incrementa  ingentem  partium  disproportionem 
efficiunt,  quae  raris  in  casibus  compensari  potest.  Yeris  ancylosibus,  ubi  ponti- 
culis fibrosis  rigidis,  imo  osseis,  facies  articulares  coadunantur,  nemo  unquam  de 
restituenda  per  hanc  methodum  valetudine  meditabitur. 

Nova  lux  contracturarum  et  ancylosium  articulationis  genu  et  coxae  curationi 
affulgere  videbatur,  quum  tenotomia  subcutanea  esset  detecta;  certe  prosperi 
eventus,  quos  haec  operatio  contra  pedis  deformitates  adhibita  obtulit,  non  exi- 
guam commovebant  spem,  cui  parva  tantum  ex  parte  satisfiebat.  Impedimenta, 
quae  cultro  falciformi  submovere  licuit,  in  universum  non  alia  fuerunt,  quam 
quae  plurimis  in  casibus  successiva  extensione  per  machinas  auferri  possent. 
Tenotomia  quidem,  cum  successiva  extensione  conjuncta,  curatio  accelerabatur, 
quippe  quae,  discisis  fasciis  admodum  crassescentibus  atque  retractis,  nec  non 
restibus  fibrosis  superficialibus,  egregia  praestet,  at  fere  omnibus  casibus,  quibus 
successiva  extensio  mederi  non  potuerat,  tenotomia  etiam  frustra  succurrere  stu- 
duit. Ad  quae  confirmanda  casus  conferas,  quos  Stromeyer,  Philipps '), 
Duval  hacce  methodo  cum  successu  curaverunt. 

Methodus,  quam  Di  efferi  bach  a.  1841  evulgavit,  omnibus  indicationibus 
eatenus  satisfecit,  quatenus  auxilia  tunc  temporis  cognita  patiebantur.  Haec  me- 
thodus combinatione  utriusque  antecedentis  constituitur,  adjecto  motu  violento, 


‘)  Bonnet  II.  250. 


27 


ut  ea  auferantur  impedimenta , quae  soli  tenotomiae  et  successivae  extensioni 
inexpugnabilia  videntur. 

Tunc  primum  ruptura  violenta,  per  anatomiam  ancylosium  pathologicam  di- 
serte imperata,  quae  recentiore  tempore  adhibito  chloroformio  saluberrima  reddita 
est,  in  adminiculorum  chirurgicorum  numerum  recipiebatur.  Jam  prius  fors  ista 
ratione  sanationem  induxerat  (homines  quidam,  ancylosi  laborantes,  lapsum  passi, 
extremitatis  mobilitatem  recuperasse  dicuntur1);  aut  rudes  medicastri  eodem  modo 
rerum  suarum  gestarum  numerum  adauxerant. 

Dieffenbach  in  ancylosibus  genu  omnium  musculorum  contractorum  ten- 
dines, nec  non  omnes  partes  tensas  fasciarum  et  aponeurosium  discidit,  quo  fa- 
cto linteo  articulus  stricte  circumdabatur  et  magna  adhaesionum  parte  flexionibus 
violentis  dirupta,  saepe  etiam  ancylotica  patella  diducta,  extremitas  quampluri- 
mum  extendebatur  et  haec  ejus  positio  machina  extensoria  usitata  magis  perfecta 
tutaque  reddebatur.  Multis  in  casibus  contigit,  ut  extremitatis  debita  positio  re- 
stitueretur, qua  in  re  D i effeub a ch  acquievit;  curatio  secundaria  orthopaedica, 
quae  in  exemplis  quibusdam  instaurandae  mobilitati  inservire  poterat,  non  ad- 
ministrabatur. 

Veruntamen  multa  incommoda  et  detrimenta  hanc  methodum  exceperunt, 
quae,  dummodo  a priori  eam  consideraveris,  inevitabilia  videntur.  Adhibitis  enim 
motibus  violentis,  statim  puncturae  tenotomia  factae  extenderentur  necesse  fuit, 
quo  factum  est,  ut  vulnera  per  tenotomiain  inducta  et  rupturae  violentis  motibus 
effectae  non  amplius  insontes  laesiones  subcutaneae  essent.  Ingentes  inflamma- 
tiones et  suppurationes  saepe  sunt  secutae,  quae  semper  curationem  diutius  inter- 
cipi jusserunt,  bis  mortem  intulerunt,  semel  amputationem  exegerunt2). 

Haud  omittenda  est  nervi  peronaei  per  tenotomiam  bicipitis  laesio,  quam 
ne  dexterrimus  quidem  chirurgus  semper  vitare  potest.  Hoc  in  genu  articulatione 
evenit,  quae,  etsi  multa  obstabant  incommoda,  laetiores  eventus,  quam  adhibita 
ulla  ante  Dieffenbachiuin  methodus  obtulit;  in  curandis  contracturis  et  ancylo- 
sibus coxae  Dieffenbach  fere  nunquam,  ut  viri  fide  digni  referunt,  faustum 
obtinuit  eventum.  Causa  haud  dubie  in  eo  est,  quod  curatio  secundaria  ortho- 
paedica, quae  nulli  articulo,  ancylosi  violenter  diducta,  tam  gravis,  in  nullo  autem 
tam  difficilis  est  laboriosa  est,  a Dieffenbachio  nec  debita  constantia  nec  pru- 
dentia administrabatur. 


’)  Mayor  Excenlricites  chirurgic. 

’)  Dieffenbach  Op.  Chir.  p.  806. 

Bonnet1),  qui  anno  1845  ancyloses  genu  cum  ancylosi  patellae  insanabiles 
existimavit,  anno  1850  multos  hujusmodi  casus  evulgavit,  quos  secundum  Dief- 
fenbachii  methodum,  a se  ipso  et  Palasciano  Neapolitano  aliquanto  modificatam, 
prosperrimo  successu  curaverat.  Quae  methodus  a Dieffenbachiana  primum  non- 
nullis modificationibus  in  administranda  bicipitis  tenotomia  discrepat.  Bonnet 
non  inde  a fossa  poplitaea,  sed  a facie  femoris  anteriore  exteriore  cultrum  intru- 
dit, quo  facto  tenotomo  capitato  tendinem  perscindit;  qua  re,  impetrato  longiore 
inter  cutem  atque  tendinem  canali,  suppurationis  periculum  imminui  nervique 
peronaei  laesionem  certo  vitari  arbitratur.  Post  flexorum  tenotomiam  Bonnet 
et  Palasciano  flexionem  violentam  instituerunt,  ut  adhaesiones  facierum  articu- 
larium diducerentur,  inprimis,  ut  ligamenti  patellae  tractione  patella  ancylotica  a 
femore  divelleretur.  Quod  ut  facilius  fieret,  praeterea  ante  violentam  flexionem 
discisio  subcutanea  quadricipitis  administrabatur.  Hanc  operationem  a priori  ma- 
xime supervacuam  judicamus,  nam  hisce  in  casibus  fibrosae  et  osseae  adhaesio- 
nes patellam  femori  affigunt,  quibus  diductis,  extensores  diutius  distenti  patellae 
motibus  impedimentum  non  amplius  opponunt.  Ceteroquin  omni  periculo  vacare 
non  videtur,  Bonnet  enim  in  casu,  quo  eam  instituit,  arteriam  articularem  laesit 
et  sanguinis  extravasatum  enorme  induxit,  quod,  post  hebdomades  quinque  non- 
dum resorptum,  phlegmonen  totius  femoris  suppurativam  evocavit.  Haud  magis 
assentiri  possumus  iis,  qui  patellae  ancyloticae  revulsionem  a femore  per  violen- 
tam flexionem  pro  norma  habendam  existimant;  ancyloses  acutangulares , id  fieri 
a priore  non  patiuntur,  multis  aliis  in  casibus,  quibus  patellae  adhaesio  firmissima 
est,  certe  tibiae  epiphysis  inferiori  patellae  margini  allisa,  id  quod  violenta  ex- 
tensione fieri  solet,  ad  diducendam  patellam  multo  efficacior  erit,  quam  flexio 
violenta,  quae  saepe  tantum  tensionem  aut  rupturam  ligamenti  patellae  effi- 
cit. Hoc  quidem  Langenbeckii  observationes  docent,  qui  in  omnibus  fere  ca- 
sibus violenta  extensione  patellam  diduxit.  Ceterum  persuasum  habemus,  mo- 
tuum violentorum  versus  utramque  directionem  adrainistrationem , qualem  Lan- 
genbeckii methodus  praecipit,  praestantissimam  esse.  Facta  flexione  violenta, 
qua  in  casibus  sex  a Bonnet  relatis  patella  diducebatur,  extremitas  in 
machina  collocabatur,  ut  extensio  paullatim  efficeretur,  quae  machina  tractio- 
nem in  crus,  pressionem  in  anteriorem  genu  regionem  exseruit.  Paucis  in 
casibus,  quos  Bonnet  tradidit,  hoc  contigit;  attamen,  observationibus  anato- 
mico-pathologicis  innixi,  plerisque  in  casibus  eventum  prosperum  haud  im- 

petrari  putamus,  nisi  violenta  extensio  addatur,  etiamsi  patellae  ancylosis  violenta 
flexione  sublata  sit.  Curatio  secundaria,  qua  Bonnet  utebatur,  magnas  meretur 
laudes  et  eventus  extremi  in  casibus  quinque,  quos  retulit,  fausti  existimandi 
sunt.  In  uno  eorum,  quo  tibia  retrorsum  non  mediocriter  luxata  erat,  aptissima 
apparatus  extensorii  modificatione  contigit,  ut  luxatio  prorsus  auferretur.  In- 
commoda tamen,  quae  Dieffenbachii  methodo  imputavimus,  hic  quoque  offeruntur, 
nam  pluribus  in  casibus  suppuratio,  a vulneribus  tenotomia  factis  ordiens,  intra- 
vit; semel  n.  peronaeus  dissectus  perfectam  pedis  paralysin  reliquit.  Severiorem 
de  Bonneto  sententiam  ferre  nos  oportet,  si  tempore,  quo  chloroformium  inno- 
tuerat, operationes  eum  instituisse  meditamur,  cujus  efficacitas  in  musculos  con- 
tractos eum  latuisse  videtur.  Bonnet  etiam  ancyloses  coxae  cum  contracturis 
hac  methodo  curavit;  duos  tantum  casus  apposuit,  in  quorum  altero  inflammatio 
recidiva  curationis  consummationem  prohibuit,  in  altero  eventus  fuit  exoptatus 
attamen  aegrota  praemature  dimissa  denuo  contractura  tentabatur.  Praecepta 
cardinalia,  quibus  Bonnet  secundariam  curationem,  ruptis  nempe  adhaesionibus, 
adaptari  jubet,  tam  egregia  sunt,  ut,  prosperos  eventus  iis  impetrari  posse,  ad- 
dubitare non  liceat. 

Eventus  quos  Dieffenbach  obtinuit,  haud  dubitari  jusserunt,  rupturam 
violentam  ad  impetrandum  curationis  exitum  salutarem  esse  necessariam.  Lou- 
vrieri  methodus,  quae  paulo  post  eventus  a Dieffenbachio  impetratos  emersit, 
extensionem  violentam,  vitatis  incommodis  ex  tenotomia  prodeuntibus,  commen- 
davit. Ope  machinae  extensoriae  artificiosae,  ingentem  vim  habentis,  Louvrier 
omnes  contracturas  et  ancyloses  genu  angulares  una  vice  auferre  conatus  est  *). 
Anno  1841  Parisios  est  profectus,  postquam  in  provincia  quinque  casus  prospere 
curaverat.  Omnes  chirurgi  tam  violentam  methodum  perhorruerunt,  gravissimas 
enim  nervorum  affectiones,  inflammationem  et  suppurationem  articulorum  partium- 
que ambientium,  musculorum,  vasorum,  nervorum  rupturas,  epiphysium  ossearum 
destructiones,  timuerunt.  Plerisque  in  casibus  metus  ille  inanis  fuit,  inter  exempla 
enim  viginti  duo,  quae  auspiciis  chirurgorum  Galliae  principum  curabantur,  tria 
tantum  detrimenta  graviora  intulerunt.  Ancylosi  acutangulari  articulationis  genu 
mors  e suppuratione,  rupta  fossae  poplitaeae  cuti,,  supervenit;  mulier  erat  ex- 
hausta, ulceribus  syphiliticis  artuum  inferiorum  laborans.  Sectio  arteriam  popli- 
taeam  integram,  venam  pure  impletam,  cum  fossae  poplitaeae  abscessu  communi- 
cantem, obtulit.  Musculorum  solus  semitendinosus  ex  parte  ruptus,  nervorum 

modo  fibrae  nonnullae  tenues  diremtae  erant.  Secundo  in  casu  ancylosis  osseae 
perfectae  sine  cutis  laceratione  arteriae  poplitaeae  ruptura  exstitit,  quam  gangraena 
partialis  dimidii  cruris  inferioris  excepit;  partes  autem  sphacelosae  extrudebantur 
aegrotaque  integram  recuperabat  valetudinem.  In  tertio  denique  casu  machina 
fracturam  extremitatis  femoris  inferioris  intulit.  Quae  fractura  post  operationem 
haud  dignoscitur  et  ad  extensionem  non  plane  perfectam  consummandam  appa- 
ratus administratur,  qui  ope  laminae  pressionem  graviorem  in  anteriorem  epiphy- 
seos  femoris  faciem  exserit.  Quanquam  acerbissimi  urgent  dolores,  aegrota  per 
24  horas  apparatu  illo  non  liberatur  posteaque  decubitus  invenitur  gangraenosus, 
quo  femur  fractura  comminuta  affectum  nudatur.  Aegrota  diuturna  suppuratione 
interficitur.  Vix  dubitare  licet,  exitum  hoc  in  casu  prosperum  fuisse,  nisi  curatio 
secundaria  perversissima  esset  administrata;  femoris  enim  fractura,  etsi  infausta, 
'minime  vitae  periculosa  fuit.  Magni  momenti  est  sectio  hominis  prospere  sanati, 
post  menses  aliquot  morbo  accidentali  defuncti:  tibia  retrorsum  subluxata,  nervi 
et  vasa  integra,  nec  musculi  nec  tendinis  ruptura,  ligamenta  lateralia  illaesa. 
Adfuerat  autem  fractura  condyli  femoris  interni,  cujus  fragmentum  divulsum,  nucis 
magnitudinem  aequans,  cum  facie  articulari  condyli  tibiae  interni  firmiter  con- 
creverat. 

Solum  momentum  gravius,  Louvrieri  methodo  exprobrandum,  cutis  est  ru- 
ptura, qua  fit,  ut  laesiones  haud  mediocres,  quas  ancyloseos  diductio  exigit,  non 
amplius  insontes  haberi  queant,  quas  per  se  re  vera  insontes  esse,  prospero  re- 
liquorum casuum  exitu  evidentissime  probatur.  In  his  enim  post  operationem  vix 
aliqua  reactionis  vestigia,  in  uno  tantum  femoris  phlegmone,  quae  paucis  diebus 
resolvebatur,  apparuerunt;  in  reliquis  nonnisi  tumor  ruborque  leves  in  articuli 
regione.  Quod  nullus  aegrotorum  a Louvrier  curatorum  extremitatis  usum  per- 
fectum recuperabat,  methodo  ipsi  non  exprobrandum  videtur;  aliud  enim  est,  con- 
tracturam et  ancylosin  auferre,  aliud,  normalem  articuli  mobilitatem  restituere. 
Louvrieri  machina  priori  tantum  desiderio  satisfacere  potest,  alteri  orthopaedia 
bene  gubernata  eonstanterque  administrata  satisfaciat  necesse  est.  Infra  singu- 
latim  de  iis  casibus  locuturi  sumus,  quibus  id  impetrari  queat,  et  quousque  fieri 
possit,  demonstrabimus.  Nostra  anatomiae  pathologicae  cognitio  terminos  consti- 
tuit, quos  ars,  vel  perfectissima,  excedere  vix  poterit.  Berardi  relatio  curatio- 
nem secundariam  aegrotorum  a L ouvrier  operationi  submissorum  accuratius  non 
indicavit.  Quae  si  apta  fuisset,  vix  dubitare  possemus,  eventum  quam  prosper- 
rimum obtineri  debuisse.  Quodsi  igitur  methodi  Louvrierianae  principium  tuemur 
eamque  a probris  injustis  defendere  conamur,  tamen  ejus  administrationem  non 

absolute  laudamus:  partim  vis  praegrandis  nimisque  subitanea  et,  quemadmodum 
omnium  machinarum,  ita  hujus  effectus  non  certo  definiendus  est;  sin  violentia 
singulis  quibusdam  casibus  congruat,  id  tamen  vituperare  licet,  omnibus  in  exem- 
plis esse  eandem,  neque  majori  minorive  resistentiae  adaptari  posse;  modo  igitur 
et  proportione  caret. 

Generatim  ante  inventum  chloroformium  ejusque  efficacitatem  mirificam  in 
musculum  retractum  perfecta  contracturarum  et  ancylosium  curatio  impetrari  non 
poterat. 

B.  Langenbeck  primus  fuit,  qui  magnam  chloroformii  dignitatem  quod  ad 
hanc  praxeos  chirurgicae  partem  cognovit  methodumque  creavit,  quae,  et  efficax 
et  insons,  in  magno  casuum  numero  tam  egregios  praebet  effectus,  quam  chirurgia 
pro  insigni,  ad  quem  evecta  est,  gradu  impetrare  valet.  Tali  enim  modo  in  meris 
contracturis  omnis  resistentia,  in  contracturis  cum  ancylosi  magna  ejus  pars  fere 
sua  sponte  eatenus  cesserat,  ut  vel  solae  operantis  manus,  vel  levi  auxilio  ad- 
jutae sufficiant,  ut  non  solum  firmae  adhaesiones  vi  mediocri  diducantur,  sed 
etiam,  suffulto  articulo,  dislocationes  caveantur  et  fracturae  difficilius  inducantur. 
Commodum  summum,  quo  manuum  humanarum  vis  prae  machinarum  violentia  ex- 
cellit, his  in  casibus  maxime  perspicuum  est:  operantis  manus  adhaesionum  re- 
sistentiam metiri  et  vim  ad  eas  diducendas  necessariam  determinare  potest;  neque 
uno  actionis  modo,  neque  una  directione  limitata.,  nunc  flectit  nunc  tendit,  nunc 
tarde  et  adhaesiones  paulatim  distendens,  nunc  subito,  per  singulos  impetus, 
aucta  violentia  agit,  prout  impedimentum  vel  hac  vel  illa  ratione  facilius  superari 
posse  videtur.  Tactus  et  visus  de  motuum  successu  certiores  nos  reddunt;  nunc 
cutis  praeter  modum  tensa  de  ruptionis  periculo  nos  admonet,  nunc  luxatio  in- 
cipiens, aut  partes  cedentes,  quarum  integritas  offendi  non  debet,  vira  frangentem 
vel  adjuvari  vel  temperari  jubent.  Ceterum  haec  methodus  omnibus  articulis  re- 
spondet. Ad  tuendum  eventum,  quem  impetravimus,  et,  si  fieri  potest,  ad  instau- 
randam mobilitatem  articuli  arbitrariam,  huc  accedit  momentum  gravissimum,  cu- 
ratio nempe  secundaria  orthopaedica,  quae,  etsi  per  se  eadem,  pro  singulorum 
articulorum  conformatione  peculiares  modificationes  requirit.  Quantum  pretii  ha- 
beat methodus  ancyloses  et  contracturas  curandi  a Langenbeckio  inventa,  appa- 
rebit demum,  si  meditamur,  ex  eo  tempore,  quo  varia  pericula  et  incommoda 
innotuerunt,  quae  Dieffenbachii  et  Louvrieri  methodum  excipiunt,  chirurgos  prae- 
stantissimos  omnes  casus  insanabiles  judicasse,  quibus  successiva  extensio  haud 
potuit  mederi.  Nunc  methodus  certa  et  insons  exstat,  quae  nullam  perhorrescit 
ancylosin  praeter  eas,  quibus  immediata  firmaque  articulorum  inter  se  concretio 

effecta  est.  Hujusmodi  exempla  nondum  impugnari  queunt,  nam  resectio  a.  1837 
a Barton  commendata,  etsi  nonnunquam  cum  successu  administrata,  e.  gr.  in 
casu,  quo  B.  Langenbeck  articulationem  genu  operationi  submisit,  semper  vitae 

nimium  discrimen  inducit,  quam  cui  stabilis  locus  possit  assignari. 

* 

Liceat  nunc  agendi  rationem,  quam  B.  Langenbeck1)  anno  1847  primum 
adhibuit  et  a.  1850  opusculo  academico  evulgavit,  describere.  In  angularibus 
genu  contracturis  et  ancylosibus  Langenbeck  hanc  operandi  methodum  exse- 
quitur. Aeger,  supino  utens  situ,  chloroformii  ope  narcosi  gravi  submittitur; 
quamprimum  musculorum  relaxatio  accessit,  situs  supinus  in  pronum  mutatur, 
ab  administro  aegroti  caput  erectum  sustentatur,  ut  et  respiratio  quam  maxime 
expediatur  et  chloroformii  inhalationes,  si  opus  sit,  continuari  queant.  Situs  talis 
sit,  ut  genu  inflexi  patella  mensae  margini  innitatur;  pelvis  per  administrum  sta- 
biliatur. Quo  facto  operaturus  alterutra  manu  femur  proxime  supra  fossam  popli- 
taeam,  altera  crus  infra  malleolos  amplectitur  et  alternis  motibus  extensoriis  atque 
flexoriis,  qui  pro  varia  impedimenti  indole  aut  magis  aut  minus  violenti  esse 
debent,  extremitas  in  rectam  positionem  redigitur.  Fragor  manifestus  adhaesionum 
ruptionem  comitatur.  Quodsi  operantis  manus  alterutrius  vis  non  sufficit,  per 
administrum  femur  stabilitur,  operaturus  utraque  manu  crus  amplectens  aut  con- 
tinua pressione  aut  motibus  per  singulos  impetus  institutis  efficit,  ut  impedimen- 
tum fortius  cedat.  Vel  osseae  adhaesiones  firmae,  claro  fragore  audito,  tali  modo 
cedunt.  Si  inter  operationem  tibia  retrorsum  luxari  minatur,  aut  si  jam  exstat 
subluxatio,  plurimum  attentionis  fulciendo  articulo  impendendum  et  pressione  in 
posteriorem  epipliyseos  tibiae  faciem  adbibita  inter  motum  extensorium  nimia 
dislocatio  cavenda  est.  Inter  haec  autem  luxatio  saepe  vitari  nequit,  quippe  cujus 
mechanismus  rationibus  anatomico -pathologicis  nitatur,  quibus  submovendis  ars 
nostra  impar  est.  Huc  ii  pertinent  casus,  quibus  per  ingentem  substantiae  de- 
fectum facierum  posteriorum  femoris  condylorum  jam  consecutiva  subluxatio  est 
inducta  simulque  patella  tam  firmam  cum  femore  conjunctionem  iniit,  ut  inex- 
pugnabile sistat  impedimentum,  si  inter  violentam  extensionem  tibia  inferiori  ejus 
margini  illiditur.  Hoc  modo  tibia  cogitur,  ut  motum  orbicularem  versus  posteriora 
describat,  cujus  centrum  ille  exhibet  locus,  quo  facies  ejus  anterior  marginem 
inferiorem  patellae  ancyloticae  tangit.  Quae  luxatio  versus  posteriora  eo  inimicior 
est  complicatio,  quod  momenta,  quae  ad  eam  gignendam  contulerunt,  repositioni 
etiam  impedimentum  inexpugnabile  offerunt. 


')  Comment.  p.  12. 

Fieri  non  potest,  ut  certo  dirimamus,  utrum  extensio  una  vice  perficienda, 
an  repetitis  hujusmodi  operationibus  consummanda  sit.  Magna  cutis  tensio,  inpri- 
mis  si,  quod  saepissime  obvenit,  per  cicatrices  partibus  mollibus  ossibusque 
subjectis  adhaeret,  prima  operatione  extensionem  modo  ad  certum  gradum  adigi 
jubet.  Si  osseas  epiphyses  morbo  obnoxias  esse  suspicari  licet,  et  si  extensioni 
magna  opponitur  resistentia,  non  minori  opus  est  attentione,  quoniam  fracturae 
metuendae  sunt;  tunc  etiam  satius  erit,  perfectam  extensionem  repetitis  operatio- 
nibus inducere,  ne  partes  aegrotantes  subito  nimis  offendantur.  Adbibita  igitur 
providentia,  secundum  Langenbeckii  observationes  violenta  extensio  absque  ullo 
periculo  perfici  potest,  ubi  necrosis  et  caries  epiphysium  adhuc  persistunt;  id 
quod  praecipue  apud  homines  juniores,  rapida  incrementa  agentes,  summi  mo- 
menti est,  quoniam  curatione  harum  conditionum  saepe  diuturna  multum  temporis 
consumitur;  extremitas  flexa  atrophia  tentatur  et  cum  sana  disproportionem  alit; 
contractura  magis  magisque  increscere  et  positio  abnormis  diuturna  graviores  ar- 
ticuli mutationes  inferre  potest.  Praeterea  restitutio  positionis  abnormis  articuli 
in  integrum  sanationi  pronatiori  processuum  ossis  inflammatoriorum  salutaris  esse 
videtur.  Hujus  generis  casum  inter  eos  reperies,  quos  infra  subjeci.  Breve  ante 
tempus  in  praxi  privata  111.  Langenbeck  exemplum  vidi,  quo  juxta  contracturam 
et  ancylosin  spuriam  ingens  abscessus  in  tibiae  capite  exstitit,  qui,  extensione 
violenta  impune  administrata,  mira  cleritate  ad  sanationem  vergit.  Schuh  nu- 
perrimo  aevo  ad  hanc  rem  attentionem  advertit,  experientia  ejus  cum  nostra 
consentit  (Wiener  medie.  Wocbenscbrift.  Jan.  1853.  Nr.  2).  Certo  faustam  illam 
efficacitatem  tunc  tantum  exspectare  licet,  cum  ulcerationes  in  iis  epiphyseos 
partibus  existunt,  quae  per  contracturam  abnormi  pressioni  submittuntur.  Hancce 
rem  jam  supra  satis  dijudicavimus. 

Caveas  autem,  si  centrales  exstant  necroses,  quae  saepe  e diaphysi  in 
epiphyses  porriguntur,  imo  in  ipsum  protenduntur  articulum,  ne  nimia  utaris  audacia. 
Solus  casus,  qui  inter  centum  et  quinquaginta  ancyloses  et  contracturas,  a Lan- 
genbeckio  violenta  extensione  curatas,  funestum  sortiebatur  exitum,  ad  hancce 
categoriam  pertinet,  cujus  descriptionem  infra  subjiciam.  — Processibus  inflam- 
matoriis articulorum  adhuc  vigentibus  contracturam  non  solum  auferri  posse,  sed 
debere,  alibi  demonstrare  conati  sumus.  Organismi  universi  summa  labes,  quae 
metui  jubet,  ne  reactio  vehemens  tam  universalis  quam  localis  oriatur,  contraindi- 
cationem  sistit;  generatim  hac  in  re  sagacissimi  est  ingenii,  quaenam  agendi  ratio 
ingredienda  sit,  dirimere.  Absolutam  contraindicationem  Langenbeck  tantum- 
modo in  inflammatione  arthritica  chronica  cerni  putat,  qua  exstincta,  contracturas 

et  ancyloses  cum  successu  impugnari  posse  profitetur.  Mutationibus  gravissimis, 
quas  processus  aut  arthriticus  rheumaticus  chronicus  cum  faciebus  articularibus  com- 
municat, prohibetur,  quominus  activae  mobilitatis  articuli  restitutionem  exspectemus. 

Nemo  mirabitur,  extensione  violenta  sub  dictis  cautelis  administrata,  de 
casibus  adversis,  qui  inter  operationem  acciderint,  nihil  nobis  afferendum  esse. 
Nunquam  cutis  ruptura  occurrit:  in  uno  tantum  casu  fossa  poplitaea  superficiales 
excoriationes  obtulit;  nunquam  arteria  poplitaea  laesionem  tulit,  quam  Louvrieri 
machinae  et  semel  Schuh,  quanquam  sine  detrimento,  induxerunt;  nunquam 
nervi  majoris  laesio;  semel  modo  ancyloseos  acutangularis  extensionem  anaesthesia 
sapheni  majoris  excepit,  quae  quum  paucas  post  hebdomades  evanesceret,  nervi 
distentioni  tantum  imputari  potest;  uno  in  casu  jam  supra  memorato  epiphyseos 
necroticae  femoris  fractura  orta  est.  Ubi  tibiae  subluxatio  versus  posteriora  jam 
ante  operationem  locum  habuit,  facta  extensione  evidentius  se  manifestavit;  duobus 
in  casibus,  quorum  alter  in  nosocomio,  alter  in  praxi  Langenbeckii  privata  oc- 
currebat, in  quibus  patella  ancylotica  divelli  non  potuit,  luxatio,  irritis  omnibus 
repositionis  conatibus,  in  completam  mutabatur. 

Quum  omnes  laesiones  mere  subcutaneae  essent,  reactio  post  hanc  agendi 
rationem  violentam,  quae  videbatur,  gravior  esse  non  potuit.  Omnium  reactionis 
phaenomenorum  universalium  sola  febricitatio  levis  exstitit.  Quod  ad  localia  sympto- 
mata attinet,  singularibus  in  casibus  inflammatoria  infiltratio  partium  mollium  arti- 
culum ambientium  apparuit,  in  plerisque  tantum  levis  cutis  rubedo,  aut  parvae 
sugillationes,  nunquam  suppurativa  phlegmone.  In  omnibus  fere  exemplis  epithe- 
mata frigida  intra  12  — 24  horas  inflammatoria  symptomata  coercuerunt.  Constantes 
paene  omnibus  in  casibus  musculorum  extensorum  dolores  et  contractiones  do- 
lorificae,  in  pluribus  eorum  diuturniores  et  pressione  augescentes  dolores  in  facie 
anteriore  epiphyseos  tibiae  observati  sunt.  Causa  ex  parte  in  vehementioribus 
contusionibus  collocanda  videtur,  quas  ista  tibiae  pars,  inferiori  patellae  ancylo- 
ticae  margini  allisa,  patitur.  Uno  in  casu,  memoratu  dignissimo,  quem  B.  Lan- 
genbeck  jam  in  commentatione  sua  enarravit,  quattuor  post  operationem  hebdo- 
madibus, quum  aegrotus  jam  genu  erecto  obambularet,  neuralgici  dolores  vehe- 
mentissimi  membrum  invaserunt,  et  sensibilitate  et  motoria  vi  paullatim  hebescente. 
Quae  symptomata  nervo  poplitaeo , fortasse  massa  quadam  exsudatione  deposita 
constricto  originem  debuisse,  Langenbeckius  suspicatur.  Ung.  Hydrarg.  et  balneorum 
usu  et  dolores  et  paresis  evanuerunt. 

Quod  ad  curationem  secundariam,  peracta  violenta  extensione,  attinet,  duae 
medendi  indicationes  cardinales  nobis  offeruntur,  quarum  prior  extensionem  in- 

ductam  sustentari,  altera  tentari  jubet,  utrum  debitis  in  casibus  articuli  mobilitas 
queat  restitui.  Peracta  violenta  extensione,  musculis  magna  inest  opportunitas, 
priorem  brevitatem  recuperandi.  Notatu  dignum  est,  hanc  opportunitatem  qui- 
busdam in  casibus  perexiguam  esse,  ita  ut  fascia  simplex,  qua  ferula  chartacea 
in  fossa  poplitaea  defigitur,  ad  sustentandam  extensionem  sufficiat.  Plerisque 
tamen  in  casibus  haec  non  sufficiunt,  quare  aut  vinctura  glutinosa  cum  gutta 
perclia,  aut  Stromeyeri  machina  extensoria , ad  ulteriorem  curationem  absolute 
necessaria,  adhibetur.  Interdum  machina,  quae  inter  narcosin,  articulo  quam 
perfectissime  extenso,  applicari  debet,  doloribus  mediocribus  plures  per  dies 
fertur;  saepissime  tamen  haud  conducit,  extremitatem  longius  post  operationem 
tempus  perfecte  extensam  sustentari.  Ingentes  musculorum  extensorum  dolores, 
contractiones  eorum  spasticae,  magna  sensibilitas  facierum  articularium  in  con- 
tactum iterum  redactarum,  plerumque  remissa  paululum  machina  extremitatem 
aliquanto  flecti  jubent;  saepe  mitram  genu  coriaceam  solvere  sufficit,  ut  levamen 
afferatur;  nonnunquam  vero  machinam  auferri  necesse  est,  quo  facto  articulus 
pristinam  positionem  recipit.  Elapsis  12  — 24  horis  musculorum  et  facierum  ar- 
ticularium sensibilitas  ut  plurimum  eatenus  cessit , ut  extensio  per  machinam  re- 
stitui et,  si  omnes  adhaesiones  operatione  diductae  sunt,  perfecta  reddi  queat. 

Si  prima  operatione  haud  contigit,  ut  recta  positio  efficeretur,  si  adhaesiones 
residuae  impediunt,  quominus  ea  machinae  effectu  successivo  obtineatur,  Lan- 
genbeck  interpositis  8 — 14  diebus  violentam  extensionem  repetit,  qua  semper 
fere  positio  recta  efficitur.  Accidit  quandoque,  ut  sola  musculorum  tensio  ingens 
repetitam  eorum  extensionem  inter  narcosin  requirat.  Reactio  violentam  exten- 
sionem secundam  excipiens  ut  plurimum  levior  est,  quam  quae  primam  sequitur. 
Exempla  nobis  innotuerunt,  quibus  aegroti  machina  muniti  jam  post  biduum  do- 
loris expertes  ambulabant.  Ubi  tibia  retrorsum  subluxata  fuit,  loco  machinae 
Stromeyerianae  Bonnetiana  in  usum  vocabatur,  egregio  quidem  successu;  ubi 
luxatio  major  aut  completa  exstitit,  omnia  conamina  irrita  fuerunt,  imo  apparatus 
violentus  Schneidero -Melenianus  his  in  casibus  effectu  destituebatur.  Etiamsi  re- 
positio contingat,  tamen  quaeritur,  utrum  commoda  potiora  praestitura  sit,  quo- 
niam momenta  ad  efficiendam  luxationem  conferentia  repositionis  sustentationem 
difficillimam  reddere  videntur.  Quibus  in  casibus  patella  avelli  non  potest,  re- 
positionis impossibilitas  a priori  elucet,  quamobrem  certo  satius  erit,  in  luxatione 
acquiescere,  quam  patellae  per  scalprum  rescissionem  periculosam,  a Schuh 
commendatam,  administrare.  Ubi  magnus  abductionis  gradus  cum  flexione  exstitit 
atque  angulo  flexionis  exaequato  remansit,  machinam  applicari  necesse  fuit,  cujus 

constructio  mechanismi  machinae  extensoriae  usitatae  et  machinae  genu  valgo 
consentaneae  conjunctione  nitebatur.  Tali  modo  abductio  plerumque  prorsus  fere 
submovebatur.  Casus  occurrunt,  quibus  hoc  fieri  nequit,  nimirum  si  magna  sub- 
stantiae defectio  in  faciebus  condylorum  externorum  articularibus  vitiosam  po- 
sitionem sustentat,  quo  fit,  ut  aegrotos  semper  machina  uti  oporteat. 

Aegroti  machina  extensoria  utentes,  prout  casus  differunt,  octo  vel  quatuor- 
decim  diebus  ab  operatione  elapsis,  fulcris  adjuti  per  conclave  ambulare  possunt; 
paulo  post  baculo  tantum  opus  est,  qui  et  ipse  mox  seponitur.  Si  luxatio  tibiae 
major  versus  posteriora  et  deformitas  facierum  posteriorum  femoris  condylorum 
haud  exstant,  quae  anguli  flexionis  reditum  adjuvant,  et  si  musculorum  extremi- 
tatis vires  diuturna  anergia  non  gravius  affectae  sunt,  machinam  seponere  licet, 
quum  aegroti  expedite  ambulent.  Multi  aegrotorum  hoc  eventu  adeo  laetantur, 
ut  ultiorem  curationem  recusent;  ars  tamen  in  eo  non  acquiescit,  ut  recta  extre- 
mitatis positio  restituatur;  motus  enim  articuli  vita  est,  quare  hujus  instauratio 
etiam  medici  attentionem  requirit.  Qui  ut  redintegretur,  magna  tam  medici  quam 
aegroti  patientia  et  constantia  opus  est,  etenim  si  hae  deficiunt,  ne  faustissimis 
quidem,  qui  videntur,  casibus  successum  exspectare  licebit.  Exempla,  quibus 
luxatio  versus  posteriora,  aut  magnae  conformationis  facierum  articularium  per- 
turbationes exstant,  quae  nunquam  positionem  rectam  sine  machinae  usu  susten- 
tari patiuntur,  ab  exordio  inde  de  restitutione  dubitari  jubent.  Quodsi  inter  cu- 
rationem opportunitas  ad  recidivas  inflammationes  appareat,  satius  erit,  articulum 
extensum  ancylosi  denuo  committere. 

Motus  passivi  methodici,  per  cochleam  machinae  extensoriae  instituti,  opti- 
mam restituendae  mobilitatis  methodum  sistunt.  Initio  non  mediocres  inferunt 
dolores  et,  quum  facile  inflammatoriae  affectiones  accedant,  neque  crebrius  neque 
majorem  per  ambitum  eos  administrare  expedit.  Plus  dolorum  commovent,  si 
extra  machinam  tentantur.  Si  facies  articulares  mutuo  contactui  magis  adsueve- 
runt,  exercitationes  crebrius  et  diutius  institui  possunt;  ut  plurimum  ineunte  exer- 
citatione motus  dolorificentiores  esse,  sed  flexione  et  extensione  alternis  aliquoties 
administratis,  absque  doloribus  continuari  posse,  observamus.  Idem  animadverti- 
mus, si  aegroti  seposita  machina  ambulare  incipiunt. 

Nostra  experientia  utilissimum  esse  probat,  per  intervalla  motus  violentos 
inter  narcosin  administrari;  saepe  recentes  adhaesiones  hoc  modo  rumpuntur  et 
sanationis  processus  rapidius  succedit.  Quibus  exercitationibus  tam  inter  quam 
praeter  narcosin  constanter  continuatis,  asperitates  etiam,  quae  diductis  adhae- 
sionibus in  faciebus  articularibus  manent,  deteruntur;  in  exemplis  aliquot  notatu 

dignum  erat,  quod  motus  initio  multa  crepitatione  conjuncti  tandem  sine  ullo 
strepitu  perficiebantur. 

Per  totum  hocce  tempus  aegroti  machina  muniti  ambulare  jubentur.  Quam- 
primum articuli  dolor  cessit,  machina  per  intervalla  seponitur,  aeger  tunc  baculo 
innixus  ambulat  et  motus  activos  inter  ambulandum  experiri  jubetur.  Passivi 
etiam  motus  seposita  machina  tunc  ab  aegroto  possunt  institui,  ita  ut,  corpori 
solido  obnixus,  corporis  pondere  genu  flectat  et  corpus  erigendo  rursus  extendat. 
Balnea,  infrictiones  aromaticae  et  frigidae,  galvanismus  ad  reficiendas  musculorum 
vires  cum  successu  adhiberi  queunt.  Morbi  historiae  infra  subjiciendae  docebunt, 
quantum  emolumenti  hacce  medendi  methodo  possit  obtineri. 


Curatio  contracturarum  et  ancylosium  coxae,  ut  omnes  profitentur,  maxime 
ardua  est,  itaque  chirurgo  et  orthopaediatro  summas  difficultates  obtrudit.  In 
simplici  contractura  orthopaedia  mera  passim  egregia  praestitit;  ancylosibus 
Dieffenbachii  methodus  fortasse  plus  profuisset,  si  orthopaedia  rectiore  auctor 
usus  esset;  violenta  demum  ruptione,  inter  narcosin  adhibita  et  curatione  ortho- 
paedica laboriosa  adjuta,  B.  Langenbeck  et  Buehring  eventus  obtinuerunt, 
qui  plurimorum  desideriis  satisfaciunt.  In  Langenbeckii  clinico  hucusque  casus 
tantum  occurrerunt,  quibus  femur  flexum,  adductum  et  introrsum  rotatum  fuit. 
Pelvim  stabiliendi  difficultas  et  musculorum  ingentium  flexorum  et  adductorum 
femoris  rigiditas,  qui  inter  narcosin  exquisitam  magnum  virium  gradum  exigunt, 
ut  extendantur,  administrandae  operationi  summas  obtrudunt  difficultates.  Huc 
accedit  providentia,  qua  opus  est,  ad  fracturas  colli  femoris  per  se  infirmi  saepe- 
que aegrotantis  vitandas.  Sin,  firma  ancylosi  ossea,  alio  modo  non  contingat, 
ut  positio  anomala  auferatur,  situm  normalem  fracturae  colli  femoris  sumtibus 
haud  temere  restituendum  opinor.  Fibrosa  fragmentorum  reunio,  seu  novi  articuli 
extremitatis  rite  locatae  formatio,  haud  aspernanda  conditionis  mutatio  mihi  vi- 
detur. Casus  egregius  a Buehring  evulgatus,  cujus  supra  mentionem  fecimus, 
hac  parte  plurimum  nobis  pollicetur.  Ubi  osseae  ancyloses  coxae  locum  habent, 
neminem  dubitaturum  existimo,  quin  simplicem,  fracturam  subcutaneam  praeferat 
resectioni  colli  femoris  periculosae,  quam  Barton  proposuit. 

Agendi  ratio,  rupta  coxae  articuli  ancylosi,  mutatis  mutandis  eadem  est, 
quam  genu  articulatio  requirit.  Ad  sustentandam  positionis  mutationem  violentis 
motibus  inductam,  aeger  in  magno  Bonneti  apparatu  (Drathkorb)  locatur  et  ex- 
tremitas cochlea  inferiori  apparatus  fini  addita  quam  plurimum  extenditur.  Le- 

vissirais  tantum  in  casibus  operatione  semel  administrata  eventus  debitus  impe- 
trari poterit.  Quodsi  revera  contigit,  ut,  adhaesionibus  inter  narcosin  ruptis, 
extensio  et  mobilitas  libera  instaurarentur,  tamen  reactionis  symptomata  accedentia 
impediunt,  quominus  apparatu  Bonneti  sustententur,  quo  ablato  adductio  et  rotatio 
redeunt  pelvisque  in  latere  aegrotante  sursum  attollitur.  Ne  omnia  operationis 
commoda  intereant,  pelvim  per  mantelas  stragulo  affigi  convenit,  crus  sanum  ex- 
tendi, aegrotum  vero  naturae  committi.  Qua  positione,  quae  optime  sustinetur, 
pelvis  situm  normalem  sustentare  licet;  extremitas  affecta  proclivitate  sese  ex- 
tendendi insignitur.  Elapsis  aliquot  diebus,  aegroti  apparatum  Bonneti  iterum  fe- 
runt. Simulatque  articuli  dolor  evanuit,  violenta  extensio  et  abductio  inter  nar- 
cosin repetuntur;  abductio  nunquam  summis  sine  difficultatibus  impetratur;  aliquo 
in  casu  necessitas  nobis  injungebatur,  capitis  longi  m.  tricipitis  tenotomiam  ad- 
ministrandi, quum  musculus  dictus  inter  gravissimam  adeo  narcosin  extensioni 
pertinacissime  resisteret. 

Pelvis  Bonneti  apparatu  modo  imperfectissime  stabilitur,  norainatim  si  in  eo 
fortem  extensionem  molimur;  quod  extremitatis  abductionem  attinet,  quae  bis  in 
casibus  maxime  dispicienda  est,  apparatu  Bonneti  exigua  tantum  effici  potest. 
Intererat  igitur,  ut  apparatus  inveniretur,  qui  desideriis  nostris  melius  satisfaceret 
simulque  motuum  activorum  et  passivorum  liberam  administrationem , stabilita 
pelvi,  admitteret.  Machina  secundum  Langenbeck  constructa  in  clinico  Uni- 
versitatis curandis  contracturis  et  ancylosibus  coxae  egregie  profuit.  Constructio 
ejus  haec  est:  inferior  pelvis  facies  laminae  ferreae  stragulo  munitae  ad  ejus 
formam  exacte  accommodatae  insidet;  duo  processus  laminae  laterales  usque  ad 
inferiorem  trochanterum  majorum  marginem  assurgunt,  antice  duo  exstant  pro- 
cessus rostriformes,  inflexa  facie,  ad  ischii  tubera  excipienda  et  fulcienda.  Quod 
pelvis  fulcrum  margini  anteriori  laminae  ligneae  solidae  affixum  est,  quae,  antice 
circiter  tres  pollices  alta,  planitiem  versus  lecti  finem  superiorem  oblique  descen- 
dentem fingit.  Ambo  anteriores  processus  laminae  pelvinae  prae  anteriore  laminae 
ligneae  margine  eminent.  Pelvis  duobus  stabilitur  pulvillis  arcui  ferreo  adnexis, 
qui,  secundum  effigiem  e gutta  percha  exactissime  confecti,  latera  et  anteriores 
ossis  ilium  partes  amplectuntur  et  per  cochleam  a superioribus  ad  inferiora,  per 
alteram  ab  exterioribus  ad  interiora  agentem,  pelvi  firmiter  affiguntur.  A basi 
lignea  versus  inferiorem  lecti  finem  trabs  ferrea  solida,  in  flexuram  rectangularem 
exiens,  decurrit.  Ope  trochleae  ibi  defixae  extremitati  per  lora  adnexae  quilibet 
motus  et  quaelibet  positio  ei  conciliari  possunt.  Hacce  machina  pelvis  ex  toto 
immobilis  reddi  potest,  raro  tamen  aegroti  sensibilitas  extra  narcosin  ad  eum 

usque  gradum  augeri  pressionem  patitur.  Mediocris  tamen  cochlearum  pressio 
sufficit,  ad  pelvim  eatenus  stabiliendam,  ut  motus  activi  et  passivi  debitum  per 
ambitum  sine  pelvis  motu  administrari  aegrotique  absque  incommodis  tres  vel 
quatuor  singulis  diebus  horas,  feinore  extenso  et  abducto,  in  machina  cubare 
queant.  Tunc  aegrotum  surgere  et  ambulare  quotidieque  horas  nonnullas,  imo 
quandoque  per  noctem,  in  Bonneti  apparatu  degere  jubemus.  Denis  et  quaternis 
diebus  pelvis  inter  narcosin  per  machinam  exacte  stabilitur  motusque  violenti 
articulationis  instituuntur.  Tali  modo  Langenbeckio  contigit,  ut  permultis  in  ca- 
sibus non  modo  contracturam  et  ancylosin  submoveret,  sed  etiam  mobilitatem 
articuli  activam  perfecte  restitueret.  Unum  exemplorum,  quod  infra  describemus, 
eapropter  singulari  attentione  dignum  est,  quod  aeger  antequam  in  clinicum  re- 
cipiebatur, in  Instituto  orthopaedico  decem  per  menses  absque  ullo  successu  le- 
cto extensorio  erat  tractatus.  Talia  exempla  methodi  Langenbeckianae  praestan- 
tiam optime  dilucidant;  utinam  orthopaediatri  probe  ea  meditentur! 


Morbi  historias,  quae  sequuntur,  e magno  casuum  numero,  quos  III.  Langen- 
beck  benevolentissime  mecum  communicavit,  desumsi;  utinam  principia  curationis 
gravissima  et  eventuum  impetratorum  naturam  illustrent!  Maximam  partem  ea 
elegi  exempla,  quae  summis  difficultatibus  stipata  eximiam  methodi  dignitatem  in 
luce  clarissima  ponere  et  omnes  casus  adversos,  qui  inter  curationem  occurrere 
possunt,  ostendere  valent. 

A.  ANCYLOSES  ET  CONTRACTURAE  ARTICULATIONIS  GENU. 

I. 

Contractura  et  ancylosis  utriusque  genu , per  decem  annos  protractae. 

Henricus  Borstaedt,  sedecim  annos  natus,  sexto  aetatis  anno  scrophulosa  utrius- 
que articuli  genu  inflammatione  tentabatur.  Per  biennium  in  lectulo  detinebatur,  intra  quod 
tempus  fistulosa  ostia  circa  utrumque  articulum  eruperunt  et  inter  acerbissimos  dolores 
contracturae  acutangulares  emerserunt.  Die  13.  M.  Octobr.  1851  in  clinicum  Langenbeckii 
receptus  haec  obtulit:  artus  inferioris  utriusque  musculi  fuerunt  atrophici,  dextri  genu  arti- 
culus contractura  acutangulari  laboravit,  ita  ut  sura  posteriorem  femoris  faciem  tangeret; 
flexionis  angulus  25  gradus,  flexione  passiva  quam  maxima  21  grad.  aequavit;  motus  ille 
exiguus  magno  crepitu  fuit  conjunctus,  tibia  pone  condylos  femoris  inflatos  luxata  et  ex- 

trorsum  rotata;  patella  cum  externo  condylo  firmiter  concreta;  cruris  flexores  arbitrio  aegroti 
admodum  potuerunt  disteudi,  deficiente  omni  genu  articuli  motu.  Cutis  genu  ambiens  per 
innumeras  cicatrices  partibus  subjectis  adnata  fuit.  Sinistri  etiam  genu  contractura  acut- 
angularis  exstitit,  angulus  passiva  extensione  grad.  63  aequavit,  passiva  flexione  grad.  35. 
Extensio  usque  ad  grad.  52  activa  fuit,  flexio  activa  probe  administrari  potuit.  Tibia  ex- 
trorsum  rotata,  non  luxata,  patella  condylo  externo  firmiter  accreta,  cutis  per  cicatrices 
ossi  adnata  fuerunt.  Corporis  altitudo  4 */2  pedum  fuit,  aeger  parvis  adjutus  fulcris  ambu- 
lavit, quibus  innixus  corpus  ad  alterutrum  latus  jactavit,  tum  pedis  plantae  toti  sinistrae 
et  apice  pedis  dextri  insistens,  fulcra  promovit  motumque  modo  dictum  repetiit.  Octavo 
M.  Novembr.  die  inter  narcosin  prima  extensio  violenta  instituebatur  magnoque  labore, 
ruptis  adhaesionibus  solidis,  contigit  ut  genu  articulatio  grad.  10  extenderetur;  dextro  in 
latere  inter  magnum  fragorem,  qui  ab  osseorum  ponticulorum  ruptione  pendere  videbatur, 
extensio  usque  ad  angulum  grad.  65  obtinebatur;  patella  adhuc  immobilis  condylo  femoris 
externo  adhaerebat.  Peracta  operatione,  Stromeyeri  machina  imponebatur,  at  jam  post  horam 
in  dextro  latere  mitra  genu  propter  ingentes  dolores  solveretur  necesse  fuit.  Adhibitis 
epithematibus  frigidis,  altero  mane  dolores  plane  cesserant,  pressio  tantum  epipbyseos  tibiae 
dolorem  evocavit;  febris  prorsus  abfuit.  Motus  passivi  elapsis  quatuordecim  diebus  sine 
ullo  dolore  administrari  poterant.  Die  11  M.  Decembris  violenta  extensio  repetebatur;  inter 
fragorem  contigit,  ut  sinistra  extremitas  in  angulum  grad.  135  redigeretur.  Patella  inter 
fragorem  ab  externo  condylo  divellebatur.  In  dextro  latere,  rupta  substantia  ossea  soli- 
diori, extensio  ad  grad.  94  fieri  poterat.  Aeger  totam  per  noctem  dormivit,  altero  mane 
et  febris  et  dolorum  expers.  Die  16  M.  Deeembr.  machinam  propter  decubitum,  quem 
induxerat,  auferri  oportebat,  quo  factum  est,  ut  post  decem  dies  extremitatis  flexio  ad  an- 
gulum dextrum  rediisset;  machinae  autem  usus  effecit,  ut  paucos  post  dies  pristina  extensio 
reduceretur.  Dextro  in  latere  successiva  extensio  nullam  induxit  mutationem.  Tertio  M. 
Februarii  die  a.  1851  violenta  extensio  repetebatur.  Sinistra  extremitas  in  positionem  omnino 
rectam  redigebatur,  nec  non  dextra,  subluxatio  autem  pristina  in  completam  fere  abierat. 
Constans  per  bimestre  applicatio  machinae  Bonnetianae  ne  minimam  quidem  utilitatem  prae- 
stitit. Genu  sinistri  articulus  normae  exacte  respondit,  motus  passivi  absque  doloribus  ad 
angulum  rectum  dimidium  usque  administrari  potuerunt.  Ineunte  Majo  aeger  machina  munitus 
et  duobus  baculis  adjutus  sine  difficultate  ambulavit. 

Extremitatum  vires  inde  celeriter  creverunt,  post  bimestre  aeger  baculo  adjutus  per 
dimidiam  horam  sub  dio  citra  fatigationem  ambulare  potuit  menseque  Octobri,  anno  igitur 
ab  initio  curationis  vix  elapso,  sine  ullo  fulcro  ambulavit.  Dextra  tantum  extremitas  luxa- 
tionis causa  adhuc  machina  indiget;  sinistrae  motus  activus  adeo  expeditus  est,  ut  aeger 
crure  curvato  scalas  adscendere  queat. 

II. 

Contractura  et  ancylosis  articuli  genu. 

Joannes  Koeuig,  34  annos  natus,  sex  annos  ante  receptionem  in  clinicum  genu 
sinistri  inflammatione  correptus  erat,  qua  novem  fistulae  infra  articulum  et  hujus  con- 
tractura exoriebantur.  Tertio  M.  Januar.  A.  1852  die,  quo  recipiebatur  aegrotus,  genu 
flexione  passiva  quam  maxima  in  angulum  grad.  50,  extensione  quam  maxima  in  angulum 
grad.  85  redigebatur.  Motus  activi  gradus  tantum  exiguus  magna  cum  difficultate  admi- 
nistrabatur. Patella  ancylotica  inter  condylos  firmiter  haerebat;  cruris  flexores,  nominatim 
semitendinosus,  admodum  erant  tensi,  cutis  totum  articulum  ambiens  per  altas  cicatrices 
cum  partibus  mollibus  et  ossibus  concreverat.  Die  22.  M.  Januar.  inter  narcosin  per 
violentam  extensionem,  ruptis  massis  callosis  et  adhaesionibus  fibrosis,  extremitas  in  rectam 
positionem  redigebatur.  Patella  cutisque  articulum  ambiens  mobilitatem  perfectam  recepe- 
runt. Aliquot  post  operationem  horis  elapsis,  machinam  aliquantum,  altero  autem  mane 
eatenus  laxari  necesse  fuit,  ut  crus  pristinam  flexionem  recuperare  posset.  Dolores  epiphy- 
seos  tibiae  acerbissimi  erant  et  pressione  augebantur.  Fractura  certo  non  adfuit.  Die  de- 
mum 2.  M.  Februarii  dolores  ita  remiserant,  ut  extensio  per  machinam  repeti,  attamen 
propter  dolores  epipbyseos  tibiae  recurrentes  tardissime  tantum  continuari  posset.  Die 
8.  M.  Aprilis  extremitas  inter  narcosin  rursus  in  rectam  positionem  redigebatur;  mediocris 
condylorum  femoris  prominentia  tibiam  retrorsum  subluxatam  esse  testabatur.  Dolorum 
causa  sub  vesperam  machina  paulo  laxabatur,  quo  facto  aeger  per  noctem  placide  dor- 
mivit; matutino  igitur  tempore  crus  iterum  machinae  ope  perfecte  extendi  potuit.  Die  21. 
M.  Aprilis,  frequenti  exercitio  instituto,  motus  ad  angulum  rectum  usque  promte  admi- 
nistrari potuit,  attamen  dolores  leviores  intulit,  qui  post  mensem  demum  plane  cesserunt. 
Aeger  baculo  adjutus  per  machinam  bene  ambulavit,  seposita  machina  propter  extremi- 
tatis infirmitatem  per  brevius  modo  tempus  incedere  potuit. 

III. 

Ancylosis  genu  post  inflammationem  traumaticam , per  decem  annos  protracta. 

F.  Arnold,  27  annos  natus,  ante  decennium  vulnere  caeso  affectus,  quod  supra 
patellam  penetraverat  in  articulum,  hujus  inflammatione  tentabatur,  quam  contractura  ex- 
cepit. Die  5.  M.  Januar.  A.  1852  in  clinicum  receptus  supra  patellam  obtulit  cicatricem 
cum  osse  concretam;  crus  flexione  passiva  quam  maxima  angulum  grad.  80,  extensione 
passiva  quam  maxima  angulum  grad.  100  exhibuit;  patella  immobilis  condylo  femoris  ex- 
terno adhaesit,  fascia  poplitaea  admodum  tensa  fuit.  Die  15.  M.  Januar.  magna  cum 
violentia,  ruptis  adhaesionibus  fasciaque  contracta,  extremitas  in  positionem  propemodum 
rectam  redigebatur.  Machina  inter  narcosin  applicata  propter  ingentes  dolores  paulo  post 
laxaretur  et  die  18  mens,  ejusd.  seponeretur  necesse  fuit.  Pedis  dorsum  oedematosum, 
cutis  articulum  genu  obtegens  rubefacta  et  sugillata  apparuit,  n.  sapheni  majoris  anaesthesia 

6 


42 


exstitit.  Die  20.  Jamiar.  contractura  ad  angulum  grad.  125  redierat,  adhibita  tamen  machina 
extensio  ad  pristinum  gradum  reduci  potuit.  Die  demum  27  tam  dolores  quam  anaesthesia 
n.  sapheni  evanuerant.  Die  3.  M.  Februar.  membri  positio  recta  inter  narcosin  multo  sub 
fragore  perficiebatur.  Patella  plane  mobilis  fuit.  Vespere  pulsus  centies  micuit,  cephalalgia, 
dolores  fixi  in  facie  anteriore  epiphyseos  tibiae,  anaesthesia  n.  sapheni  redux  adfuerunt. 
Die  demum  4 M.  Mart.  dolores  epiphyseos  tibiae  ita  remiserant,  ut  extremitas  per  machinam 
perfecte  extensa  sustentari  posset.  Diligenti  exercitatione  contigit,  ut  post  mensem  et 
dimidium  motus  passivos  per  machinam  ad  angulum  usque  rectum  sine  ullo  dolore  ad- 
ministrare liceret.  Motus  activi  ad  angulum  rectum  dimidium  perfici  poterant.  Aeger  machina 
munitus  absque  bacilli  auxilio  facile  atque  celeriter,  paulo  tardius  machina  seposita  bacu- 
loque adhibito  ambulavit.  Sinistra  extremitas  aliquanto  brevior  majorique  macie  conspicua 
erat,  quam  dextra.  Articulationis  genu  forma  normae  exacte  respondit,  anaesthesia  n.  sa- 
pheni cessit. 

IV. 

Contractura  yenu  per  quadriennium  protracta ; caries  epiphyseos  femoris. 

Chr.  Rottstock  a.  1848  articulationis  genu  inflammatione  corripiebatur,  dolores 
acerbissimi  ad  tertiam  partem  inferiorem  femoris  usque  dimanabant;  elapsis  hebdomadibus 
sex,  incisione  proxime  supra  internum  femoris  condylum  facta,  multum  puris  evacuabatur; 
genu  decurrente  inflammatione  flexum  erat  in  angulum  rectum.  Puris  profluvium  ex  inci- 
sura per  annum  perstitit,  saepius  ossis  particulae  necroticae  puri  fuerunt  admixtae.  Fistula 
clausa  mox  recludebatur.  Die  10.  M.  Junii  a.  1852  aeger  in  clinicum  receptus  est.  Dextrum 
genu  angulo  recto  flexum  erat,  extensio  ulterior  magna  flexorum  tensione  impediebatur; 
flexio  et  activa  et  passiva  cum  crepitu  perfici  poterat.  Tibia  pone  femoris  condylos  in- 
flatos et  pressione  dolentes  subluxata,  patella  in  condylum  externum  luxata,  mobilis  erat. 
Proxime  supra  internum  femoris  condylum  ulcus  exstitit  fistulosum,  per  quod  specillum 
os  asperum  tetigit.  Crus  dextrum  poli.  3/t  debito  brevius  erat.  Genu  violentis  extensionibus 
in  rectam  positionem  redacto,  reactio  apparuit  exigua  et  machina  bene  sustinebatur;  post 
menpem  et  dimidium  fistula  circa  internum  condylum  erat  sanata.  Luxatio  versus  posteriora 
apparatu  Bonneti  extensorio  fere  prorsus  auferebatur,  passivus  motus  per  Stromeyeri  machi- 
nam facile  et  expedite  perfici  poterat;  aeger  ejus  ope  siue  doloribus  ambulabat  et  die  23. 
M.  Septembris  dimittebatur.  Quum  M.  Februario  a.  1853  nosocomium  reviseret,  sine 
machinae  auxilio,  doloris  expers  longa  itinera  facere  et  flexionem  activam  administrare 
poterat.  Scalas  etiam  adscendere,  genu  flectens,  valebat. 

V. 

W.  Rieck,  20.  annos  natus,  mens.  Jul.  1851  acerrima  genu  sinistri  inflam- 
matione est  correptus.  Per  menses  sex  in  lectulo  detinebatur;  jam  initio  morbi  con- 
tractura rectangularis  exorta  est  flexoque  crure  externo  pedis  margini  per  totum  inflam- 

mationis  decursum  aegrotus  obnitebatur.  Die  10.  M.  Nov.  Rieck  haecce  obtulit.  Crus  angulo 
fere  recto  flexum,  circa  axin  extrorsum  rotatum  et  abductum  erat.  Patella  cum  condylo 
externo  femoris  ancylotice  conjuncta.  Flexione  exigua  excepta,  nulla  sane  articuli  mobi- 
litas exstat.  Flexores,  praecipue  biceps,  valde  intenti  reperti  sunt.  — Narcosi  inducta 
Langenbeckius,  flexionis  extensionisque  alternante  vice,  adhaesiones  fibrosas  multas  rupit 
atque  patella  a femoris  connubio  divulsa  id  effecit,  ut  articulatio  libere  moveri  et  fere 
prorsus  extendi  posset.  Aegrotus  nullos  fere  conquestus  dolores  machinam  in  perfecta 
extensione  appositam  bene  tolerabat  et  jam  10.  post  operationem  die  baculo  adjutus 
facile  obambulabat. 

Die  18.  M.  Januar.  violenta  extensio  repetitur  et  fibrosis  adhaesionibus  multis  diruptis 
articulatio  plane  erecta  et  usque  ad  angulum  fere  rectum  expedite  mobilis  reddita  est.  Paullo 
post  aegrotus,  nullo  adminiculo  usus,  cum  machina  obambulat.  Initio  M.  April.  motus 
passivi  machinae  ope  usque  ad  angulum  rectum  sine  doloribus  effici  possunt,  atque, 
exercitatione  assidua  aegrotus  id  impetravit,  ut  active  eosdem  fere  motus  exercere  va- 
leret. Ineunte  modo  obambulatione  dolores  leves  conqueritur  machinaque  omnino  neglecta 
bono  gressu  ambulare  potest.  Modicus  solum  abductionis  restat  gradus,  quem  machinae 
pro  genu  valgo  ope  facile  auferri  posse  speramus. 

VI. 

Alwina  Hiibner,  23  ann.  nat.  a.  14  aetat.  scrofulosa  genu  inflammatione  chronica 
affecta  est.  Sex  ante  annos  prope  condylum  externum  fem.  fistulae  duae  formabantur,  et 
aegrota  ingravescente  genu  inflammatione  in  lectulo  detinebatur.  In  morbi  decursu  contractura 
rectangularis  exorta  est.  Inde  ab  illo  tempore  duobus  aegrota  insistit  fulcris.  In  clini- 
cum recepta  haecce  obtulit.  Crus  sinistrum  angulo  recto  inflexum,  extrorsum  rotatum, 
nec  non  vehementer  abductum  erat;  patella  cum  femoris  condyl.  ext.  concreta.  Biceps 
valde  tensus.  Flexione  valde  exigua  excepta,  nulla  articulationis  mobilitas.  Cutis  con- 
dyl. ext.  ambiens  per  cicatrices  ossi  adnafa.  Extremitas  tota  atrophica  et  decurtata. 
Die  23.  M.  Febr.  1852  Langenbeckius,  chloroformio  adbibito,  alterna  vice  violenter 
extendens  et  flectens  crus,  adhaesionibus  fibrosis  diruptis  patellaque  a femore  divulsa 
id  effecit,  ut  articulatio  libere  moveri  et  fere  prorsus  erigi  posset.  Nulla  fere  post 
operationem  reactio  est  observata,  macbinaque  applicata,  cujus  constructio  mechanismi 
machinae  extensoriae  et  machinae  genu  valgo  consentaneae  conjunctione  nitebatur,  articu- 
latio, parvo  abductionis  gradu  excepto,  normalis  reddita  est.  Jam  13  post  operationem 
die  aegrota,  baculo  adjuvante,  obambulabat  et  quum  duobus  mensibus  elapsis  nosocomium 
relinqueret,  motus  passivos  usque  ad  angulum  rectum  sine  doloribus  exercebat. 

VII. 

Anna  Koellner,  30  annos  nata,  duobis  abhinc  annis  acerrima  genu  dextri  in- 
flammatione est  correpta,  unde  contractura  flexorum  cruris  et  ancylosis  spuria  est  exorta, 

6* 


44 


quae  articulationem  nullo  modo  moveri  patiebantur.  Die  15.  M.  Mart.  baecce  obtulit: 
Crus  dextrum  angulo  fere  recto  inflexum,  paullulum  abductum  et  extrorsum  rotatum,  arti- 
culatio baud  mobilis,  patella  in  fossa  intercondylica  ancylotica,  flexores  cruris  intenti  erant. — 
Langenbeck,  narcosi  inducta,  modo  violenter  extendendo  modo  flectendo  plenam  articula- 
tioni mobilitatem  restituit.  Machina  quum  baud  esset  in  promptu,  ferula  chartacea  in 
fossa  poplitaea  defixa,  genu  erectum  sustinebatur.  Fere  nullos  aegrota  post  opera- 
tionem conquerebatur  dolores,  nulla  cutis  genu  ambientis  tumefactio  aderat,  neque  ulla 
musculis  priorem  brevitatem  recuperandi  opportunitas  inesse  videbatur.  Paucos  dies  post 
aegrota  obambulat  et  motus  passivi  sine  dolore  instituuntur;  crepitatione  autem  haud 
exigua  sunt  conjuncti.  Violenta  extensione  et  flexione  inter  narcosin  repetita,  multo  liberior 
articulationis  mobilitas  redditur,  et  quum  die  15.  M.  April.  aegrotam  mihi  in  nosocomio 
privato  Langenbeckii  videndi  facultas  data  esset,  flexio  usque  ad  angulum  rectum  expedite 
institui  potuit.  Aegrota  baculo  adjuta  obambulabat,  et  mensa  fulciens  corporis  pondus 
genuque  flectens  motus  passivos  exercebat.  Etiam  activa  mobilitas  haud  exigua  aderat.  Vix 
dubitandum  videtur,  quin  aegrota  mobilitatem  articulationis  normae  respondentem  sit  recu- 
peratura. 

VIII. 

Hermina  Gr  . . . .,  anno  1832  scrophulosa  genu  inflammatione  est  affecta,  ita  ut 
contractura  exoriretur.  Machina  extensoria  4 per  annos  applicata,  articulationis  restituta 
est  recta  positio,  machina  autem  neglecta,  contractura  denuo  exorta  est.  Anno  1848  aegrotae 
patella  fracta  est  et  inde  ab  illo  tempore  genu,  cujus  adhuc  libera  flexio  fuerat,  perfecte 
immobile  est  redditum.  — Machina  extensoria  Goettingae  applicata  nullam  induxit  posi- 
tionis genu  mutationem.  — Mens.  Jun.  1850  aegrota  B.  Langenbeckii  curae  se  tradidit. 
Extremitas  atrophica,  decurtata;  crus  fere  angulo  recto  inflexum,  extrorsum  rotatum,  nec 
non  paullulum  abductum,  patella  ancylotica,  ne  minima  quidem  articulationis  mobilitas. 
Die  15.  M.  Jun.  violenta  extensione  et  flexione,  narcosi  inducta,  Langenbeckius  adhae- 
siones fibrosas  fortes  magno  strepitu  dirupit,  patellaque  a femoris  connubio  divulsa,  genu 
et  rectum  et  mobile  redditum  est.  Vehementes  ob  dolores  machina  paullo  post  ali- 
quanto laxaretur  necesse  fuit;  paucis  autem  diebus  elapsis,  cessante  dolore,  extremitas 
denuo  perfecte  extendi  potuit.  Extensio  et  flexio  violenta  initio  M.  Julii  repetitur.  Aegrota 
bono  gressu,  baculo  adjuvante,  cum  machina  obambulat;  in  ins.  Helgoland,  ubi  M.  Jul. 
et  Sept.  balneis  marinis  utebatur,  scalam  illam  magnam  ad  superiores  insulae  partes  du- 
centem quotidie  saepius  adscendebat.  Balneorum  usu  marinorum  extremitatis  antea  perde- 
bilis  vires  adeo  sunt  roboratae,  ut  aegrota  Berolinum  reversa,  machina  omnino  neglecta, 
celeriter  et  expedite  incedere  posset.  Ouo  evenlu  contenta  ulteriorem  curationem,  qua 
mobilitas  articulationis  activa  restitueretur,  recusavit. 

IX. 

— Schuetz  initio  anni  1848  arthritica  utriusque  genu  inflammatione  est  correpta,  ita 
ut  contracturae  exorirentur.  Infrictionibus  oleosis  et  irritantibus  id  effectum  est,  ut  genu 
sinistri  contractura  auferretur;  genu  dextri  contractura  ne  balneis  quidem  Thermocranen- 
sibus  an.  1848  et  49  adhibitis  cessit.  M.  Nov.  1849,  quum  duo  praestantissimi  medici 
Magdeburgenses  tentamina  omnia  ad  genu  extendendum  irrita  esse  futura  asseverassent, 
aegrota  B.  Langenbeckii  curae  sese  tradidit.  Fulcris  duobus  innixa  laboriose  incedit.  Crus 
dextrum  angulo  grad.  140  flexum,  extrorsum  rotatum,  nec  non  paullulum  abductum;  pa- 
tella vix  mobilis.  Articulationis  pressione  dolentis  ne  exigua  quidem  exstat  mobilitas. 
Die  28.  M.  Nov.  cbloroformio  largiter  adhibito,  violenta  extensione  effectum  est,  ut,  ad- 
haesionibus magno  crepitu  diruptis,  articulatio  prorsus  erigi  posset.  Praeter  dolores,  per 
boras  24  vehementes,  nulla  operationem  reactio  est  subsecuta.  Jam  die  13  M.  Dec.  aegrota, 
baculo  adjuta,  expedite  incedebat;  motus  passivi  libere  absque  dolore  administrabantur. 
Die  30.  M.  Dec.  jam  scalas  duas  facile  adseendit.  M.  Sept.  ann.  1850,  quo  tempore 
Langenbeckius  denuo  aegrotam  vidit,  duas  per  horas,  machina  adminiculoque  omni  plane 
neglectis,  poterat  obambulare.  Flexio  etiam  activa  haud  exigua  inter  eundum  efficitur. 

X. 

C.  Bertram,  19  ann.  natus,  7 aet.  annum  agens  inflammatione  genu  scrofulosa  est 
affectus.  Fistulae  circa  articulationem  numerosae  formantur;  quinque  per  menses  aegrotus  in 
lectulo  detinetur,  in  quo  crus  flexum  externo  pedis  margini  innititur.  Die  16.  Jul.  1852 
in  clinici  regii  nosocomium  receptus  haecce  obtulit.  — Musculatura  extremitatis  dextri  flaccida 
atrophica  fuit,  crus  angulo  115®  flexum;  flexio  ulterior  usque  ad  angui.  60°  active  fieri 
potest,  nulla  autem  extensionis  exstat  facultas.  Tibia  subluxata  versus  posteriora  et  externa, 
extrorsum  rotata  et  abducta,  femoris  et  tibiae  epiphysis  inflata. 

Patella  fere  immobilis  cum  condylo  externo  conjuncta.  Aegrotus  duobus  fulcris  in- 
sistit. Cutis  genu  ambiens  atrophica  per  cicatrices  cum  partibus  subjectis  concreta.  — ■ 
Extensione  violenta  bis  repetita,  genu  in  positionem  omnino  rectam  est  redactum.  Patella 
et  cicatrices  cutis  mobiles  redditae  sunt.  Paullo  post  aegrotus  genu  plane  erecto  obam- 
bulat; machinam  autem  non  licet  negligere,  quum  propter  subluxationem  tibiae  versus  poste- 
riora contracturae  magna  revertendi  insit  opportunitas. 

D.  Maj.  6.  b.  a.  aegrotum  denuo  investigandi  mihi  facultas  fuit.  Genu  omnino  rectum, 
modicus  autem  abductionis  exstat  gradus,  sine  dubio  e substantiae  defectu  condyli  ex- 
terni femoris  pendens.  Motus  passivi  machinae  ope  usque  ad  angulum  rectum  facile  in- 
stituuntur, motus  voluntarios  aegrotus  usque  ad  ang.  grad.  140  efficere  potest.  Machina 
usus  aegrotus  totum  per  diem  celeriter  expediteque  gressu  satis  bono  obambulat. 

XI. 

— Woll  . . .,  Glasgoviensis  medio  Julio  a.  1848  octo  post  gonorrhoeam  sublatam 
elapsis  diebus  articuli  genu  dolores  sensit,  qui  subsequentibHS  diebus  magnam  intensitatem 
obtinuerunt.  Aeger  per  quadrimestre  in  lectulo  detinebatur  et  contractura  grad.  140  nasce- 
batur. Praeteritis  quatuor  mensibus,  administratis  vesicatoriis  fugacibus,  dolores  eatenus 
cesserant,  ut  aeger  Mancunio,  ubi  medicorum  duorum  celeberrimorum  curae  commissus 
fuerat,  Glasgoviam  proficisci  posset.  Ibidem  M.  Februar.  A.  1849  apparatus  ad  articulum 
curvatum  paulatim  extendendum  adbibebatur,  quem  vero  dolorum  vehementium  causa  mox 
seponi  necesse  erat.  Plures  dolorum  et  inflammationis  articuli  recidivae  apparuerunt,  ex- 
tremitas macie  tantaque  infirmitate  tentabatur,  ut  aeger  vix  per  dimidiam  horam  sine  dolore 
et  fatigatione  ambulare  posset.  Simul  animi  intemperies  hypochondriaca  aegroto  supervenit. 
M.  Aprili  A.  1850,  quum  thermis  Wiesbadensibus  frustra  usus  esset,  Berolinum  petiit  et 
Illustrissimo  Langenbeck  sese  curandum  tradidit.  Crus  flexionem  grad.  140  obtulit,  paulo 
extrorsum  rotatum  et  abductum,  patella  in  fossa  intercondylica  plane  immobilis  fuit,  nulla 
articuli  motio,  neque  activa  neque  passiva.  Articulus  pressione  dolet  ambulationeque  facile 
fatigatur.  Die  23  M.  April.  inter  narcosin  genu  in  rectam  positionem  redigebatur;  machina 
bene  sustinebatur.  Die  29  M.  Maji  violenta  extensio  et  flexio  inter  narcosin  repetebantur 
nullaque  paene  reactione  excipiebantur.  Genu  positionem  omnino  rectam  recuperaverat; 
passiva  articuli  mobilitas  admodum  exigua  atque  dolorifica  fuit;  aeger  machina  munitus  ba- 
culoque adjutus  satis  promte  ambulat.  Thermis  Tepliciensibus  per  aestatem  adhibitis,  hi- 
berno tempore  motus  violenti  inter  narcosin  saepius  repetebantur,  extra  narcosin  quotidie 
exercitationes  per  machinam  instituebantur.  Tali  modo  articuli  mobilitas  quotidie  expeditior 
adhibitisque  moxis  omnis  doloris  expers  reddebatur.  Mense  Novembri  aeger  sine  machinae 
auxilio  ambulavit  motusque  articuli  activos  administravit.  Vis  musculorum  extremitatis  paula- 
tim accrevit  et  ineunte  anno  1851  aeger  facillime  saltationibus  indulgere  potuit,  quas  totam 
per  hiemem  ad  extremitatem  exercendam  et  roborandam  continuavit.  Scalas  genu  flectens 
adscendit,  gressu  normali  longa  itinera  fecit  et  mense  Majo  perfecte  sanatus  ad  Angliam 
rediit.  Novissimo  tempore  aegroti  conditionem  percontatus  audivi,  summis  contentionibus 
sustinendis  eum  esse  parem,  absque  omni  difficultate  saltare  et  equitare,  generatim  articulo 
promtissime  uti  posse. 

XII. 

— Grei  triginta  annos  nata,  M.  Novembri  A.  1852,  perfrigerio  commisso,  acuta 
articuli  genu  inflammatione  tentabatur.  Jam  primis  inflammationis  diebus  crus  contractionibus 
spasticis  dolentibus  adeo  flectebatur,  ut  sura  posteriorem  femoris  faciem  tangeret.  Dolor 
ingens  fuit,  ne  maximae  quidem  morphii  doses  quietem  aegrotae  pepererunt.  Haecce  con- 

ditio  per  octo  hebdomades  perstitit;  capsula  articularis  totam  per  expansionem  fluctuavit 
et  febris  bectica  feminam  antea  florentem  paene  exhauserat.  Quo  tempore  Langen- 
beckius  in  auxilium  vocatus,  quum  aegram  vidisset,  amputatione  opus  fore  vix  dubitavit. 
Unum  tantum  refugium  exstitit,  mutatio  scilicet  positionis  articuli  abnormis.  Langenbeck, 
aegrota  ehloroformio-narcosi  submissa,  una  vice  articuli  positionem  rectam  restituit  situm- 
que restitutum  lorica  e filis  ferreis  confecta  sustinuit.  Dolores  quidem  acerbi , sed, 
ut  femina  affirmavit,  prioribus  aequiparandi  non  fuerunt,  paucis  horis  elapsis  remiserunt  et 
morphii  dosis  per  noctem,  quae  operationem  secuta  est,  somnum  intulit,  quo  aegra  ab  ex- 
ordiis morbi  recreata  non  fuerat.  Altero  die  paene  omnis  dolor  cesserat  posteroque  tem- 
pore modo  leves  ejus  paroxysmi  intraverunt,  qui  adbibito  demum  ferro  candente  desierunt. 
Ferrum  candens  etiam  exsudati,  quod  post  extensionem  celeriter  decreverat,  resorptionem 
effecit.  Aegra  promte  reficiebatur  et  quum  medio  m.  Aprili  eam  viderem,  pedi  insistere 
et  per  alios  adjuta  passus  aliquot  meare  poterat. 


XIII. 

Ultimum  enarremus  casum,  qui  solus  inter  ancyloses  150  violenta  extensione  curatas 
exitum  infaustum  sortiebatur  et  cujus  indoles  ita  comparata  erat,  ut  ab  exordio  hujus  me- 
thodi administrationem  vetare  deberet. 

FridericusDrasdow,  viginti  annos  natus,  ante  annum  et  semestre,  quam  in  clinicum 
recipiebatur,  articuli  genu  sinistri  inflammatione  affectus  fuerat,  quo  facto  genu  ancylosin  cum 
flexione  tulit  et  aperturae  fistulares  duae  accesserunt,  per  quas  necroticam  tibiae  epiphysin 
attingere  licebat.  Ante  semestre  similis  apertura  prope  externum  femoris  condylum  appa- 
ruit. Aeger  quum  reciperetur,  genu  immobile  rectum  obtulit  angulum,  per  duas  fistulas 
suppurantes  necrotica  tibiae  epiphysis  specillo  tangebatur.  Violenta  extensione  extremitas 
ad  angulum  rectum  usque  poterat  distendi;  machinae  ope,  fortasse  nimia  adhibita  vi,  ex- 
tensio ad  secundum  ab  operatione  diem  perfecta  administrabatur.  Vespere  post  operationem 
haemorrhagia  ex  aliqua  apertura  fistulari  tibiae  exorta  erat.  Ouarto  die  aegri  conditio,  eo 
usque  salis  laeta,  subito  mutabatur:  febris  apparebat  ingens  machinaque  ablata  macula 
gangraenosa  genu  admodum  tumefacti  animadvertebatur.  Incisione  utrinque  articuli  facta, 
pus  effluxit,  gangraena  autem  processit  septimoque  post  operationem  die  amputationem  in- 
stitui necesse  fuit.  Altero  die  aegrotus  periit.  Extremitate  aegrotante  explorata,  necrosis 
centralis  tertiae  partis  superioris  tibiae  in  conspectum  prodiit,  externus  femoris  condylus 
fractus,  inferius  fragmentum  tibiae  firmiter  adnexum  fuit;  tela  condyli  externi  fracti  mollis- 
sima digitis  spongiae  instar  comprimi  potuit. 

B.  CONTRACTURAE  ET  ANCYLOSES  ARTICULI  COXAE. 


I. 

Georgius  a Basswitz,  duodecim  annos  natus,  M.  Novembri  A.  1851  coxitide 
lateris  sinistri  tentabatur,  quam  contractura  cum  adductione  et  flexione  excepit.  Die  17 
M.  Februar.  A.  1852  in  Langenbeckii  clinicum  recipiebatur.  Spina  anterior  superior  sinistra 
dextram  altitudine  pollicis  unius  et  quadrantis  superavit,  femur  sinistrum  adductum,  intror- 
sum rotatum,  angulo  grad.  140  flexum  fuit,  ita  ut  inferior  margo  patellae  sinistrae  margi- 
nem superiorem  dextrae  altitudine  aequaret.  Circa  coxam  sinistram  tumor  imperspicue  fluc- 
tuans adfuit,  pressio  in  anteriorem  acetabuli  regionem  adhibita  maxime  dolorifiea,  flexio 
expedita,  sed  dolens,  extensione  et  abductione  pelvis  etiam  movebatur.  Erecto  corpore 
clunis  sinistri  magna  convexitas  animadvertebatur;  plica  clunium  sinistra  paulo  altior  erat 
quam  dextra,  modo  pedis  apex  solum  attingebat.  Ouum  situ  tranquillo  in  Bonneti  appa- 
ratu et  repetita  vesicantium  applicatione  dolores  articuli  essent  depulsi,  die  6 M.  Aprilis 
inter  narcosin  violenta  flexio  et  abductio  instituebantur,  at  positio  leviter  tantum  corrige- 
batur. Aeger  inter  narcosin  in  Bonneti  apparatu  collocatus  hunc  situm  haud  diu  sustine- 
bat, levis  recidiva  inflammationis  articuli  accedebat,  quae  paucos  intra  dies  auferebatur. 
Ouum  haud  contingeret,  ut  extensio  in  Bonneti  apparatu  ultra  gradum  certum  eveheretur, 
quoniam  puer  dacryospasmo  corripiebatur,  die  10  M.  Junii  motus  violenti  inter  narcosin  re- 
petebantur. Firmis  adhaesionibus  magno  fragore  ruptis,  extensio  fere  perfecta,  abductio 
exigua  tantum  impetrabatur.  Aeger  tunc  Bonneti  apparatum  perbene  sustinebat  paucisque 
diebus  elapsis  ope  fulcri,  dimidia  pedis  planta  solo  insistens,  ambulare  poterat.  Die  13 
M.  Julii  motus  violenti  novi  inter  narcosin  administrabantur,  quo  facto  aeger  in  machina, 
quam  supra  descripsimus,  collocabatur.  Levis  autem  inflammationis  recidiva  machinam 
seponi  jussit,  quamobrem  puer  in  stragulo  ponebatur,  pelvis  mantelis  stabiliebatur,  extre- 
mitas sana  extendebatur.  Elapsis  aliquot  hebdomadibus,  iterum  machina  eo,  quo  supra 
diximus,  modo  in  usum  vocabatur;  noctem  puer  in  Bonneti  apparatu  degebat.  Tali  ratione 
brevi  tempore  contigit,  ut  femur  sinistrum  perfecte  extenderetur.  Aeger  M.  Novembri  1852 
narcosi  submittebatur  et  pelvis  per  machinam  plane  stabiliebatur;  flexio,  extensio  et  rotatio 
expeditae  sunt,  abductio  propter  ingentem  musculorum  tensionem,  quae  ne  gravissimae 
quidem  narcosi  cedit,  gradu  tantum  exiguo  administrari  potest.  Puer  ab  eo  inde  tempore 
quotidie  aliquot  horas  in  machina  degebat  inque  ea  motus  activos  diligenter  instituebat; 
violenti  motus  inter  narcosin  denis  et  quaternis  diebus  iterabantur.  Puer  ineunte  a.  1853 
femore  plane  extenso,  sine  ullo  fulcro,  ambulabat  omnesque  motus,  excepta  abductione, 
citra  ullam  pelvis  motionem  administrabat.  Die  13  M.  Januar.  A.  1853  adductor  longus 
subter  cuti  percidebatur  et  septem  elapsis  diebus  machina  rursus  in  usum  vocabatur,  quo 
facto  abductio  expeditissima  evasit  et  puer  die  15  M.  Februarii  plane  sanatus  nosocomium 

reliquit.  Gressus  ejus  normae  ex  toto  respondebat,  omnes  motus  activi  gradu  normali  facile 
et  sine  dolore  administrabantur. 


II. 

Ancylosis  coxae  articulationis  dextrae  (ponticulis  osseis,  ut  videbatur , effecta). 

C.  Reichelt,  duodeviginti  annorum,  die  1.  M.  Novembr.  a.  1852  in  Langenbeckii 
clinicum  receptus,  ante  quadriennium  coxae  dextrae  inflammatione  laboraverat,  quae  per 
duas  et  viginti  hebdomades  in  lectulo  eum  detinuit  et  contracturam  cum  adductione  et 
flexione  perfectaque  articuli  immobilitate  reliquit,  quo  facto  aeger  decem  per  menses  in 
Instituto  orthopaedico  machina  extensoria  sine  successu  utebatur. 

Receptus  aeger  dextrum  femur  intense  adductum,  pedis  autem  apicem  paulo  extror- 
sum  rotatum  obtulit.  Spina  ilium  anterior  superior  dextra  sinistram  altitudine  poli.  3 su- 
perabat. Extremitatis  dextrae  abbreviatio  tanta  erat,  ut  margo  plantae  pedis  inferior  mar- 
ginem mallei  interni  sinistri  marginem  margoque  inferior  dextrae  patellae  superiorem  sinistrae 
altitudine  excederet.  Ouum  imaginaria  abbreviatio  summatim  poli.  3'/2  aequaret,  vera  ab- 
breviatio poli.  ‘/s  adesset  necesse  est.  Nullum  exstabat  mobilitatis  articuli  vestigium. 
Die  18.  M.  Novembr.  inter  narcosin  restituendae  mobilitatis  articuli  experimentum  insti- 
tuebatur; initio,  quamvis  magna  adhibebatur  violentia,  ne  minima  quidem  mobilitas  effici 
poterat  et  Langenbeckius  jam  de  finiendo  experimento  cogitabat,  quum  repente,  motu  ab- 
ductorio  forti,  adhaesiones  nonnullae  rumperentur  tumque,  mobilitate  exigua  restituta,  violentis 
flexione  et  extensione  magnus  fragor,  qualis  adhaesionum  ossearum  ruptionem  comitari 
solet,  audiebatur.  Quo  facto  extensio  fere  perfecta,  flexio  ad  angulum  rectum  dimidium, 
abductio  nulla  administrari  poterat.  Aeger  in  Bonneti  apparatu  collocabatur;  insequentibus 
diebus  modo  pressio  dolorem  articuli  coxae  evocavit.  Sexto  post  operationem  die  extensio 
in  Bonneti  apparatu  absque  dolore  potuit  institui  et  die  16.  M.  Decembr.  spina  ossis  ilium 
dextri  anterior  superior  paulo  inferior  adeo  quam  ossis  sinistri  apparuit.  Femoris  abbre- 
viatio poli.  */#  aequavit.  Aeger  quotidie,  extremitate  extensa  et  abducta,  tres  quatuorve 
horas  in  Langenbeckii  machina  degit  praetereaque  baculo  adjutus  aliquamdiu  ambulavit. 
Motus  activi  et  passivi  multo  expeditiores  evaserant,  postquam  die  26.  M.  Decembr.  et  12. 
M.  Januar.  pelvi  per  machinam  probe  stabilita,  inter  narcosin  motus  violenti  administrati 
erant.  Flexio  ad  angulum  usque  rectum  perfici  poterat,  extensio  completa,  abductio  exigua 
locum  habent.  Omnes  motiones  strepitu  crepitante  claro  stipantur,  extra  narcosin  multum 
doloris  inferunt.  Elapsis  aliquot  post  ultimam  narcotisationem  diebus,  pneumonia  exstitit, 
ita  ut  ad  diem  13.  M.  Februarii  articulum  negligi  oporteret.  Intra  hoc  tempus  novae  ejus 
adhaesiones  emerserunt,  quae  inter  narcosin  iterum  violenter  rumpebantur.  Curatio  tunc 
ea  adhibebatur,  quam  in  generali  hujus  opusculi  parte  descripsimus.  Aegroti  in  nosocomio 
adhuc  versantis  conditio  haec  est:  pelvis  positione  omnino  recta  utitur,  extremitas,  poli.  l/t 
brevior  debito,  plane  extensa  est,  adductio  paene  ex  toto  sublata.  Extra  narcosin  tam 

activae  quam  passivae  flexio,  extensio,  rotatio,  quatenus  ad  ambulandum  requiruntur,  sine 
ullo  pelvis  motu  administrari  queunt.  Per  narcosin,  pelvi  per  machinam  stabilita,  flexio 
ad  angulum  usque  acutum  promte  efficitur,  abductio  perexigua  est,  quoniam  adductores 
semper  admodum  tensi  sunt.  Motus,  antea  cum  crepitatione  juncti,  nunc  sine  strepitu 
peraguntur  et  extra  narcosin  hand  amplius  dolent.  Aeger  etiam  seposito  baculo  promte 
et  celeriter  ambulat  et  excepta  abductione  omnes  articuli  motus  praestat. 


VITA. 


Ego  Philippus  Frank  die  XIV.  m.  Jul.  MDCCCXXX  Mancunii  natus,  fidei  addictus 
ecclesiae  Anglicae  summae,  primis  scientiarum  elementis  domi  imbutus  sum.  Tum  Soltquellis,. 
ubi  mihi  avunculus,  gymnasium  frequentavi  indeque,  maturitatis  munitus  testimonio,  in  hanc 
almam  litterarum  sedem  discessi  et  facultati  medicae  adscriptus  interfui  scholis  virorum 
celeberrimorum  C.  H.  Schultz,  E.  Mitscherlich,  F.  Schlemm,  F.  Miiller,  Remak, 
C.  G.  Mitscherlich,  Bohm,  Simon,  Romberg,  Langenbeck,  Henoch,  Fried- 
berg,  Wagner.  Exercitationibus  chemicis  pract.  interfui  Exp.  Heintz,  microscopicis  Exp. 
Remak,  clinicis  medicis,  chirurgicis,  obstetriciis  viror.  III.  Cei.  interfui  Romberg,  Schoen- 
lein,  Traube,  Henoch,  Langenbeck,  Busch.  In  nosocomio  clinici  chirurgici  et 
ophthalmiatrici  per  mens.  XV.  administri  functus  sum  munere. 

Jam  vero  examinibus  coram  gratioso  medicorum  ordine  rite  superatis,  spero  fore 
ut  thesibus  dissertationeque  defensis  summi  in  medicina  et  chirurgia  honores  in  me 
conferantur. 


THESES. 


Veterum  crises  haud  rejiciendae. 

II. 

Labi  leporini  paucas  post  partum  horas  operationem  instituere  licet. 

HI 

Anatomia  pathologica  materiae  suae  mortuae  mortem  obibit,  nisi  physiologia 
pathologica  viva  renascitur. 


